## Uredba o unutarnjem ustrojstvu Ministarstva branitelja

### NN 28/2012 (5.3.2012.), Uredba o unutarnjem ustrojstvu Ministarstva branitelja

VLADA REPUBLIKE HRVATSKE

673

Na temelju članka 63. stavka 2. Zakonu o sustavu državne uprave (»Narodne novine«, broj 150/2011) i članka 24. stavka 1. Zakona o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave (»Narodne novine«, broj 22/2012), Vlada Republike Hrvatske je na sjednici održanoj 23. veljače 2012. godine donijela

UREDBU

O UNUTARNJEM USTROJSTVU MINISTARSTVA BRANITELJA

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva branitelja (u daljnjem tekstu: Ministarstvo), nazivi i ustrojstvo upravnih organizacija u sastavu Ministarstva i unutarnjih ustrojstvenih jedinica, poslovi i zadaci koji se u njima obavljaju, način upravljanja, okvirni broj državnih službenika i namještenika Ministarstva, te druga pitanja od osobitog značaja za rad Ministarstva.

Članak 2.

Unutarnje ustrojstvo i upravljanje unutarnjim ustrojstvenim jedinicama Ministarstva te okvirni broj državnih službenika i namještenika uređuje se na način da Ministarstvo može racionalno, stručno i djelotvorno obavljati poslove iz zakonom utvrđenog djelokruga.

II. UNUTARNJE USTROJSTVO

Članak 3.

Za obavljanje poslova iz djelokruga Ministarstva ustrojavaju se sljedeće unutarnje ustrojstvene jedinice:

1. Kabinet ministra,

2. Glavno tajništvo,

3. Uprava za hrvatske branitelje iz Domovinskog rata i članove njihovih obitelji,

4. Uprava za pravne i stambene poslove,

5. Uprava za zatočene i nestale,

6. Samostalni odjel za unutarnju reviziju.

III. DJELOKRUG UNUTARNJIH USTROJSTVENIH JEDINICA

1. KABINET MINISTRA

Članak 4.

U Kabinetu ministra obavljaju se stručni i administrativni poslovi za ministra i zamjenika ministra; protokolarni poslovi; poslovi iz područja odnosa sa sredstvima javnog priopćavanja; poslovi u svezi predstavki i pritužbi građana; poslovi u vezi odnosa s Hrvatskim saborom, Vladom Republike Hrvatske, ministarstvima i drugim tijelima državne uprave; poslovi u vezi sa zaprimanjem i rješavanjem pošte upućene ministru i zamjeniku ministra; poslovi u vezi s evidencijom i pohranom povjerljive pošte, kao i drugi stručni i administrativni poslovi u vezi s ostvarivanjem programa rada i djelovanja ministra i zamjenika ministra.

Kabinet ministra obavlja poslove koordiniranja multilateralne i bilateralne međunarodne suradnje Ministarstva s nadležnim tijelima i međunarodnim organizacijama u inozemstvu, a koji nisu u djelokrugu drugih ustrojstvenih jedinica.

Kabinet ministra obavlja poslove jedinstvene koordinacije i upravljanja računalnim i informacijskim sustavom i njegovim vertikalnim i horizontalnim komponentama.

Kabinet ministra koordinira poslove u vezi sa sjednicama Vlade Republike Hrvatske, Hrvatskim saborom i njihovim radnim tijelima te drugim ministarstvima; priprema i prikuplja materijale za sjednice Kolegija ministra i druge sastanke koje saziva ministar; izrađuje zaključke i brine se o njihovom izvršavanju; koordinira provedbu politika iz djelokruga više uprava i ustrojstvenih jedinica Ministarstva, koordinira poslove procjene učinka propisa, kao i poslove koji se odnose na jačanje vertikalne i horizontalne koordinacije unutar Ministarstva.

2. GLAVNO TAJNIŠTVO

Članak 5.

Glavno tajništvo poduzima mjere za osiguranje učinkovitosti u radu te tehnički usklađuje rad unutarnjih ustrojstvenih jedinica Ministarstva i upravnih organizacija u sastavu Ministarstva; koordinira izradu Strateškog plana Ministarstva; izrađuje prijedlog plana rada Ministarstva na temelju nacrta planova rada upravnih organizacija i drugih ustrojstvenih jedinica u sastavu Ministarstva; usklađuje poslove na ostvarivanju plana rada; daje stručno mišljenje o ugovorima i sporazumima dostavljenim ministru na potpis; daje stručna mišljenja na nacrte zakona i drugih propisa iz djelokruga drugih ministarstava i drugih tijela državne uprave te koordinira izradu propisa iz nadležnosti Ministarstva; koordinira aktivnosti u cilju usklađivanja pravnih propisa iz svih područja koja su u nadležnosti Ministarstva te sukladno tome inicira i predlaže izmjene i donošenje zakona i drugih propisa u skladu s propisima Europske unije; skrbi o planiranju, razvoju i upravljanju ljudskim potencijalima, izrađuje i provodi planove stručnog usavršavanja i osposobljavanja ljudskih potencijala; realizira strategije i mjere vezano za planiranje, razvoj i upravljanje ljudskim potencijalima; nadzire rad državnih službenika i namještenika; obavlja stručne poslove vezane za ostvarivanje njegovatelja na mirovinsko i zdravstveno osiguranje; osigurava i nadzire obavljanje analitičko-planskih, obračunskih, računovodstveno-knjigovodstvenih, informatičkih, te poslova nabave svih roba, radova i usluga za potrebe Ministarstva; izrađuje prijedlog financijskog plana Ministarstva, preraspodjele i izmjene financijskog plana i propisana financijska izvješća; obavlja poslove proračunskog računovodstva i koordinira izvršenje proračunskih rashoda putem državne riznice; obavlja poslove platnog prometa te priprema isplate korisnicima trajnih prava na temelju zahtjeva prvostupanjskih tijela i drugih nadležnih službi; koordinira poslove vezane za razvoj financijskog upravljanja, te uspostavlja sustav izvješćivanja u svrhu učinkovitog upravljanja proračunskim sredstvima po programima koje provode upravne organizacije Ministarstva; nadzire tekuće održavanje informatičke opreme te održavanje operativnog i mrežnog sustava Ministarstva; nadzire i usklađuje provođenje mjera cjelovite zaštite osoba, imovine i objekata Ministarstva; nadzire i usklađuje provedbu obrambenih i sigurnosnih mjera; nadzire i usklađuje obavljanje stručnih i administrativnih poslova koji se odnose na pisarnicu; nadzire obavljanje tehničkih i pomoćnih poslova; nadzire rad informacijskog sustava i predlaže mjere za unaprjeđenje, te obavlja i druge poslove koji su mu stavljeni u nadležnost posebnim zakonom ili drugim propisima.

Za obavljanje poslova iz djelokruga Glavnog tajništva ustrojavaju se:

2.1. Sektor za opće pravne poslove, ljudske potencijale te organizacijske i europske poslove;

2.2. Sektor za proračun, financije, isplate trajnih prava, informatizaciju i javnu nabavu;

2.3. Služba za sigurnosne poslove, zaštitu na radu i opće poslove.

2.1. Sektor za opće pravne poslove, ljudske potencijale te organizacijske i europske poslove

Članak 6.

Sektor za opće pravne poslove, ljudske potencijale te organizacijske i europske poslove izrađuje prijedlog plana rada Ministarstva na temelju nacrta planova rada upravnih organizacija u sastavu Ministarstva; koordinira aktivnosti u cilju usklađivanja pravnih propisa iz svih područja koja su u nadležnosti Ministarstva, te sukladno tome inicira i predlaže izmjene i donošenje zakona i drugih propisa u skladu s propisima Europske unije.

Sektor obavlja stručne poslove dajući stručna mišljenja na nacrte zakona i drugih propisa iz djelokruga drugih ministarstava i drugih tijela državne uprave te koordinira izradu propisa iz nadležnosti Ministarstva; daje stručno mišljenje o ugovorima i sporazumima dostavljenim ministru na potpis; izrađuje odgovore na zastupnička pitanja, te očitovanja za tijela javne vlasti u svim predmetima koji nisu u nadležnosti drugih uprava u sastavu Ministarstva.

Sektor obavlja stručne poslove vezane za davanje preporuka za prijam u hrvatsko državljanstvo hrvatskim braniteljima iz Domovinskog rata i članovima obitelji smrtno stradalog, zatočenog ili nestalog hrvatskog branitelja iz Domovinskog rata, te poslove vezane za ostvarivanje njegovatelja na mirovinsko i zdravstveno osiguranje.

Sektor obavlja stručne poslove vezane za izradu strategija i mjera za upravljanje ljudskim potencijalima, planiranja zapošljavanja, izrade i provođenja plana i programa stručnog usavršavanja i osposobljavanja, praćenja razvoja ljudskih potencijala; izrade i provođenja plana napredovanja ljudskih potencijala; provođenje postupka odabira kandidata za državnu službu, pružanje stručne pomoći u postupku dogovaranja radnih planova, kontrole i ocjenjivanja rada i učinkovitosti; obavlja upravne poslove vezane za prijam, raspored, premještaj i prestanak službe državnih službenika, statusna prava državnih službenika i prava iz kolektivnog ugovora, godišnje odmore, plaćene i neplaćene dopuste, poslove vezane za povrede službene dužnosti; postupanje po pravnim lijekovima u predmetima vezanim za prava službenika; obavlja stručne poslove vezane za radnopravni status namještenika; vodi propisane evidencije i osobne očevidnike i izdaje potvrde iz tih evidencija.

Sektor utvrđuje rizike, uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima voditelja za FMC u Ministarstvu, te obavlja i druge poslove koji su mu stavljeni u nadležnost posebnim zakonom ili drugim propisima.

Sektor za opće pravne poslove, ljudske potencijale te organizacijske i europske poslove u svom sastavu ima dvije službe:

2.1.1. Služba za opće pravne, organizacijske i europske poslove;

2.1.2. Služba za ljudske potencijale.

2.1.1. Služba za opće pravne, organizacijske
i europske poslove

Članak 7.

Služba za opće pravne, organizacijske i europske poslove obavlja stručne poslove dajući stručna mišljenja na nacrte zakona i drugih propisa iz djelokruga drugih ministarstava i drugih tijela državne uprave, te koordinira izradu propisa iz nadležnosti Ministarstva; daje stručno mišljenje o ugovorima i sporazumima dostavljenim ministru na potpis; izrađuje odgovore na zastupnička pitanja, te očitovanja za tijela javne vlasti u svim predmetima koji nisu u nadležnosti drugih uprava u sastavu Ministarstva.

Služba sudjeluje u izradi prijedloga plana rada Ministarstva na temelju nacrta planova rada upravnih organizacija u sastavu Ministarstva.

Služba obavlja stručne poslove vezane za davanje preporuka za prijam u hrvatsko državljanstvo hrvatskim braniteljima iz Domovinskog rata i članovima obitelji smrtno stradalog, zatočenog ili nestalog hrvatskog branitelja iz Domovinskog rata te poslove vezane za ostvarivanje njegovatelja na mirovinsko i zdravstveno osiguranje.

Odgovara na predstavke fizičkih i pravnih osoba u svim predmetima koji nisu u nadležnosti drugih uprava u sastavu Ministarstva.

Služba koordinira aktivnosti u cilju usklađivanja pravnih propisa iz svih područja koja su u nadležnosti Ministarstva, te sukladno tome inicira i predlaže izmjene i donošenje zakona i drugih propisa u skladu s propisima Europske unije; Služba prati i koordinira procedure za provedbu postupka savjetovanja s dionicima zainteresirane javnosti u postupcima donošenja zakona, drugih propisa i akata iz nadležnosti Ministarstva.

Služba obavlja stručne poslove vezane uz predlaganje i provedbu tehničke i razvojne pomoći koju Europska unija daje Republici Hrvatskoj u dijelu koji se odnosi na nadležnost Ministarstva, kao i aktivnosti vezane za sudjelovanje u radu odgovarajućih međunarodnih tijela i inicijative u vezi sa suradnjom u regiji.

Služba obavlja i druge poslove koji su joj stavljeni u nadležnost posebnim zakonom ili drugim propisima.

2.1.2. Služba za ljudske potencijale

Članak 8.

Služba za ljudske potencijale obavlja stručne poslove vezane za provođenje strategija i mjera za upravljanje ljudskim potencijalima, plana zapošljavanja, plana i programa stručnog usavršavanja i osposobljavanja, praćenja razvoja ljudskih potencijala; izrade i provođenja plana napredovanja ljudskih potencijala; provođenje postupka odabira kandidata za državnu službu, uvođenja u posao i praćenja probnog rada; pružanje stručne pomoći u postupku dogovaranja radnih planova, kontrole i ocjenjivanja rada i učinkovitosti; obavlja upravne poslove vezane za prijam, raspored, premještaj i prestanak službe državnih službenika, statusna prava državnih službenika i prava iz kolektivnog ugovora, godišnje odmore, plaćene i neplaćene dopuste, poslove vezane za povrede službene dužnosti; postupanje po pravnim lijekovima u predmetima vezanim za prava službenika; obavlja stručne poslove vezane za radnopravni status namještenika; vodi propisane evidencije i osobne očevidnike i izdaje potvrde iz tih evidencija.

Služba obavlja i druge poslove koji su joj stavljeni u nadležnost posebnim zakonom ili drugim propisima.

2.2. Sektor za proračun, financije, isplate trajnih prava, informatizaciju i javnu nabavu

Članak 9.

Sektor za proračun, financije, isplate trajnih prava, informatizaciju i javnu nabavu obavlja stručne poslove koji se odnose na: analitičko-planske, obračunske, računovodstveno-knjigovodstvene, informatičke i poslove nabave svih roba, radova i usluga za potrebe Ministarstva.

Sektor obavlja poslove vezane uz državni proračun i financiranje Ministarstva, kao što su prijedlog financijskog plana Ministarstva, preraspodjele i izmjene financijskog plana i propisana financijska izvješća; obavlja poslove proračunskog računovodstva i koordinira izvršenje proračunskih rashoda putem državne riznice; obavlja poslove platnog prometa; priprema isplate korisnicima prava na temelju zahtjeva prvostupanjskih tijela i drugih nadležnih službi; obračunava i isplaćuje plaće i naknade, sudjeluje u izradi nacrta prijedloga zakona i drugih propisa iz svog djelokruga rada.

Sektor koordinira izradu Strateškog plana Ministarstva, koordinira poslove vezane za razvoj financijskog upravljanja, vodi interne evidencije o troškovima i mjestima nastanka troška, te uspostavlja sustav izvješćivanja u svrhu učinkovitog upravljanja proračunskim sredstvima po programima. Sektor izrađuje pisane interne akte (upute/naputke) kojima se uređuju poslovi iz proračunskog ciklusa.

Sektor nadzire tekuće održavanje informatičke opreme te održava operativni i mrežni sustav Ministarstva; obrađuje podatke za isplatu trajnih prava i priprema mjesečne datoteke za isplatu prema poslovnim bankama; razmjenjuje i obrađuje podatke s drugim tijelima državne uprave, radi na izradi i implementaciji novih korisničkih programa i njihovo integriranje u informatički sustav Ministarstva, radi izvještaje po posebnim zahtjevima korisnika, priprema podatke za objavljivanje na internetu.

Sektor vodi brigu o sigurnosti informatičkog sustava te procjenjuje i upravlja rizicima vezanim uz informatički sustav.

Sektor obavlja poslove nabave svih roba, radova i usluga za potrebe ustrojstvenih jedinica Ministarstva što obuhvaća nabavu tzv. bagatelne vrijednosti kao i provođenje postupaka javne nabave; priprema podloge i daje prijedlog za izradu Financijskog plana Ministarstva u okviru svog djelokruga rada; prikuplja i objedinjuje iskaze potreba ustrojstvenih jedinica Ministarstva te sukladno njima izrađuje Plan nabave Ministarstva; priprema i izrađuje ugovore i okvirne sporazume iz područja javne nabave; kontrolira i prati izvršavanje ugovornih obveza iz svog djelokruga rada; koordinira suradnju sa središnjim tijelom državne uprave zaduženim za poslove središnje javne nabave; daje stručna mišljenja na prijedloge propisa iz područja javne nabave; izrađuje popis poslovnih procesa, njihov opis i procjenu rizika iz svog djelokruga rada, te sudjeluje u procesu uspostave unutarnjih kontrola u Ministarstvu i ažuriranju dokumentacije vezane uz knjigu poslovnih procesa i registar rizika.

Sektor obavlja i druge poslove koji su mu stavljeni u nadležnost posebnim zakonom ili drugim propisima.

Sektor za proračun, financije, isplate trajnih prava, informatizaciju i javnu nabavu u svom sastavu ima tri službe:

2.2.1. Služba za proračun i financije;

2.2.2. Služba za isplate trajnih prava i informatizaciju;

2.2.3. Služba za javnu nabavu i praćenje ugovornih obveza.

2.2.1. Služba za proračun i financije

Članak 10.

Služba za proračun i financije obavlja stručne poslove koji se odnose na: analitičko-planske, obračunske, računovodstveno-knjigovodstvene, unutarnje kontrole, koordinacijske, normativno-pravne, operativne i druge poslove vezane uz državni proračun i financiranje Ministarstva.

Služba izrađuje prijedlog financijskog plana Ministarstva, izrađuje godišnji plan i mjesečne planove, izrađuje propisana financijska izvješća, na temelju dostavljenih naloga za plaćanje provodi prethodnu kontrolu namjenskog trošenja proračunskih sredstava u okviru odobrenih proračunom, koordinira izvršenje proračunskih rashoda putem državne riznice i obavlja poslove platnog prometa, obavlja poslove proračunskog računovodstva i poslove vođenja pomoćnih analitičkih knjigovodstvenih evidencija, priprema isplate korisnicima prava na temelju zahtjeva prvostupanjskih tijela i drugih nadležnih službi, obračun i isplatu plaća i naknada, sudjeluje u izradi nacrta prijedloga zakona i drugih propisa iz svog djelokruga rada, vodi brigu o čuvanju knjigovodstvenih isprava i materijalno-
-financijske dokumentacije.

Služba koordinira izradu Strateškog plana Ministarstva, kao i izvješćivanja o ostvarenim pokazateljima iz Strateškog plana.

U okviru svog djelokruga, Služba koordinira poslove vezane za razvoj financijskog upravljanja, vodi interne evidencije o troškovima i mjestima nastanka troška, te uspostavlja sustav izvješćivanja u svrhu učinkovitog upravljanja proračunskim sredstvima po programima.

Služba sudjeluje u razvoju sustava prethodnih i naknadnih kontrola u procesima planiranja, realizacije i praćenja realizacije proračunskih sredstava.

Služba izrađuje pisane interne akte (upute/naputke) kojima se uređuju poslovi iz proračunskog ciklusa kao što su planiranje, izrada financijskih planova, obrada i kolanje dokumentacije, priprema izvješća, nabava i ugovaranja i sl.

Služba obavlja i druge poslove koji su joj stavljeni u nadležnost posebnim zakonom ili drugim propisima.

2.2.2. Služba za isplate trajnih prava i informatizaciju

Članak 11.

Služba za isplate trajnih prava i informatizaciju nadzire tekuće održavanje informatičke opreme, premješta informatičku opremu pri internoj preraspodjeli, surađuje sa servisom informatičke opreme, kreira sistemske podatke potrebne za omogućavanje rada u mreži (korisnička imena, zaporke, dozvole i slično), održava operativni i mrežni sustav Ministarstva, obučava službenike i namještenike glede uvođenja novoinstalirane opreme i programa, instalira operativne sustave i aplikativni softver na servere i radne stanice, upravlja logičkim i upravljačkim kontrolama pristupa koji se sastoji od procesa upravljanja korisničkim pristupom, pregleda korisničkog pristupa, upravljanja privilegiranim pravima pristupa, sigurnosnih postavki i kontrole mrežnog pristupa; upravlja pričuvnom pohranom informatičkih podataka; administrira postojeće baze podataka, održava i unapređuje postojeće korisničke programe. Radi na izradi i implementaciji novih korisničkih programa i njihovom integriranju u informatički sustav Ministarstva, radi izvještaje po posebnim zahtjevima korisnika, razmjenjuje i obrađuje podatke s drugim tijelima državne uprave, priprema podatke za objavljivanje na internetu.

Služba obrađuje podatke za isplatu trajnih prava, priprema mjesečne datoteke za isplatu istih prema poslovnim bankama, vrši sva potrebna knjiženja u financijsko knjigovodstvo, izrađuje redovita mjesečna, periodična izvješća, kao i po potrebi posebna izvješća na zahtjev korisnika, obrađuje i podatke vezane uz isplatu trajnih prava dobivene od drugih tijela državne uprave i prosljeđuje ih korisnicima pri lokalnim tijelima državne uprave. Surađuje s poslovnim bankama vezano za ispravljanje pogrešnih podataka korisnika trajnih prava bitnih za tekuću isplatu.

Služba vodi brigu o sigurnosti informatičkog sustava; evidentira i nadgleda sistemske zapise; planira odgovore na incidente i upravlja incidentima te procjenjuje i upravlja rizicima vezanim uz informatički sustav.

Služba obavlja i druge poslove koji su joj stavljeni u nadležnost posebnim zakonom ili drugim propisima.

2.2.3. Služba za javnu nabavu i praćenje ugovornih obveza

Članak 12.

Služba za javnu nabavu i praćenje ugovornih obveza obavlja poslove nabave svih roba, radova i usluga za potrebe ustrojstvenih jedinica Ministarstva što obuhvaća nabavu tzv. bagatelne vrijednosti, kao i provođenje postupaka javne nabave; definira predmete nabave te postupke i načine nabave za pojedini predmet nabave sukladno propisima iz područja javne nabave; samostalno ili u suradnji s odgovarajućim stručnim službama i/ili vanjskim suradnicima priprema tehničke specifikacije predmeta nabave iz svoje nadležnosti; izrađuje dokumentacije za nadmetanje u postupcima javne nabave, sve druge propisane akte i priprema obrasce objave za Elektronički oglasnik javne nabave; daje tehničku i stručnu podršku ovlaštenim predstavnicima naručitelja koji sudjeluju u postupcima javne nabave; priprema podloge i daje prijedlog za izradu Financijskog plana Ministarstva u okviru svog djelokruga rada; prikuplja i objedinjuje iskaze potreba ustrojstvenih jedinica Ministarstva te sukladno njima izrađuje Plan nabave Ministarstva; vrši kontrolu da se nabava odvija sukladno Planu nabave u pogledu zadanih okvira financijskih sredstava i namjene istih; priprema i izrađuje ugovore i okvirne sporazume iz područja javne nabave; kontrolira i prati izvršavanje ugovornih obveza iz svog djelokruga rada; vrši kontrolu ispostavljenih računa iz svog djelokruga rada te ih dostavlja na plaćanje nadležnoj ustrojstvenoj jedinici Ministarstva; vodi evidencije o nabavama tzv. bagatelne vrijednosti i ugovorima zaključenim na temelju provedenih postupaka javne nabave sukladno propisima iz područja javne nabave; priprema godišnje izvješće o javnoj nabavi putem Elektroničkog oglasnika javne nabave; sudjeluje u izradi i redovitom ažuriranju Registra ugovora o javnoj nabavi i okvirnih sporazuma koji se javno objavljuje na web-stranici Ministarstva; koordinira suradnju sa središnjim tijelom državne uprave zaduženim za poslove središnje javne nabave; utvrđuje i analizira potrebe Ministarstva po svim nabavnim kategorijama središnje javne nabave na temelju kojih priprema očitovanja na traženje središnjeg tijela državne uprave zaduženog za poslove središnje javne nabave; provodi procedure ugovaranja definirane okvirnim sporazumima koje sklapa tijelo državne uprave zaduženo za poslove središnje javne nabave; vodi evidencije i priprema izvješća o izvršenju ugovora središnje javne nabave; daje stručna mišljenja na prijedloge propisa iz područja javne nabave; izrađuje popis poslovnih procesa, njihov opis i procjenu rizika iz svog djelokruga rada, te sudjeluje u procesu uspostave unutarnjih kontrola u Ministarstvu i ažuriranju dokumentacije vezane uz knjigu poslovnih procesa i registar rizika. Služba obavlja i druge poslove koji su joj stavljeni u nadležnost posebnim zakonom ili drugim propisima.

2.3. Služba za sigurnosne poslove, zaštitu na radu
i opće poslove

Članak 13.

Služba za sigurnosne poslove, zaštitu na radu i opće poslove obavlja poslove u vezi s provedbom zakona i podzakonskih propisa iz područja obrane, sigurnosti i zaštite; prati stanje civilnih obrambenih priprema te u suradnji s Ministarstvom obrane predlaže i donosi vlastite provedbene propise i akte; obavlja poslove iz područja tajnosti podataka i informacijske sigurnosti; predlaže, donosi i primjenjuje vlastite provedbene propise i akte kojima se utvrđuju mjere i standardi informacijske sigurnosti iz područja sigurnosne provjere, fizičke sigurnosti, sigurnosti podataka, sigurnosti informacijskog sustava i sigurnosti poslovne suradnje; provodi interni nadzor nad primjenom mjera i standarda informacijske sigurnosti u svim ustrojstvenim jedinicama Ministarstva koje postupaju s klasificiranim i neklasificiranim podacima; obavlja poslove sigurnosnog informiranja osoba koje postupaju s klasificiranim podacima; obavlja sigurnosne poslove koji se odnose na cjelovitu zaštitu osoba, imovine i objekata Ministarstva te s tim u vezi priprema procedure i predlaže određene sigurnosne mjere; obavlja stručne poslove organizacije i provedbe zaštite na radu sukladno Zakonu o zaštiti na radu i podzakonskim propisima; provodi mjere zaštite zdravlja na radu; u suradnji s ovlaštenom tvrtkom koja vrši usluge vezane uz obavljanje stručnih poslova iz područja zaštite na radu donosi vlastite provedbene propise i akte; provodi programe osposobljavanja službenika i namještenika za rad na siguran način; ispitivanja sredstava rada i načina upotrebe osobnih zaštitnih sredstava i opreme; vrši nadzor nad provođenjem i poštivanjem propisanih postupaka iz područja zaštite na radu; obavlja stručne poslove uređivanja i provođenja poslova iz područja uredskog poslovanja te donosi provedbene propise i akte važne za rad Ministarstva; obavlja stručne i administrativne poslove koji se odnose na pisarnicu, odnosno prijam i dostavu pošte; razvrstavanje akata na predmete upravnog postupka i ostale akte; raspoređivanje akata prema unutarnjim ustrojstvenim jedinicama i dostavljanje istih u rad; otprema, razvodi i arhivira registraturnu građu koja nastaje radom Ministarstva; obavlja stručne i tehničke poslove u vezi s upotrebom voznog parka i osiguravanjem prijevoza za službene potrebe; obavlja poslove dostave pošte koja zahtijeva osobnu dostavu i hitnu dostavu za područje županije, te obavlja druge opće, tehničke i pomoćne poslove.

Služba za sigurnosne poslove, zaštitu na radu i opće poslove izrađuje nacrte i daje mišljenja na prijedloge zakona i drugih propisa iz djelokruga rada službe.

Služba utvrđuje rizike, uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima voditelja za FMC u Ministarstvu te obavlja i druge poslove koji su joj stavljeni u nadležnost posebnim zakonom ili drugim propisima.

3. UPRAVA ZA HRVATSKE BRANITELJE
IZ DOMOVINSKOG RATA I ČLANOVE
NJIHOVIH OBITELJI

Članak 14.

Uprava za hrvatske branitelje iz Domovinskoga rata i članove njihovih obitelji pruža pravnu i stručnu pomoć hrvatskim ratnim vojnim invalidima (u daljnjem tekstu: HRVI) iz Domovinskoga rata u vezi ostvarivanja njihovih prava na temelju priznatog statusa HRVI iz Domovinskoga rata, a koja im pripadaju na temelju zakona i drugih propisa, provodi postupak dodjele osobnih automobila HRVI 100% I. skupine; provodi postupak vezan uz rješavanje zahtjeva za ortopedska pomagala; provodi postupak i pruža pravnu pomoć osobama koje pružaju njegu i pomoć HRVI 100% I. skupine; provodi postupak dodjele jednokratnih novčanih pomoći socijalno ugroženim hrvatskim braniteljima.

Uprava provodi mjere za uključivanje hrvatskih branitelja u društveni i gospodarski život; organizira aktivnosti s nadležnim tijelima u cilju provođenja Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja, a u cilju porasta zaposlenosti hrvatskih branitelja uzimajući pri tome u obzir rad kao vrijednost koja će dovesti do podizanja životnog standarda osoba, odnosno ekonomskog statusa osoba iz ciljne skupine, te rad kao društveno korisnu ljudsku aktivnost koja dovodi do stvaranja pozitivnog psihološkog učinka u smislu samopomoći i terapeutskog djelovanja na oboljele hrvatske branitelje, stvaranja osjećaja pripadnosti zajednici i samopoštovanja, a vodeći se i smjernicama Nacionalnog plana psihosocijalne pomoći; provodi aktivnosti vezano uz otpis kredita iz Kreditnog programa zapošljavanja razvojačenih pripadnika hrvatske vojske. Uprava pruža pravnu, savjetodavnu i stručnu pomoć članovima obitelji smrtno stradalog, umrloga, zatočenoga ili nestaloga hrvatskog branitelja u ostvarivanju i rješavanju njihovih statusnih i drugih prava; prati ostvarivanje njihovih prava i probleme koji se pojavljuju kod ostvarivanja tih prava te predlaže mjere za rješavanje problema radi poboljšanja njihova statusa i ostvarivanja zakonom propisanih prava. Vodi bazu podataka i evidenciju smrtno stradalih, umrlih, zatočenih ili nestalih hrvatskih branitelja; surađuje u postupku pozivanja obitelji ekshumiranih hrvatskih branitelja na identifikaciju; vodi poslove pogrebne skrbi o ekshumiranim hrvatskim braniteljima; organizira poslove vezane za zaštitu, čuvanje i održavanje Memorijalnog groblja žrtava iz Domovinskoga rata u Vukovaru; vodi poslove u vezi obilježavanja mjesta masovnih grobnica, kao i sufinanciranja izgradnje spomen-obilježja. U znak trajnog sjećanja na sve pobjede u Domovinskom ratu, Uprava kontinuirano obilježava obljetnice odavanjem počasti poginulim hrvatskim braniteljima te održavanjem prigodnih programa i svečanosti. Uprava zaprima i obrađuje poticaje za dodjelu odlikovanja i priznanja te upućuje prijedloge za dodjelu Državnom povjereništvu za odlikovanja i priznanja. Uprava surađuje s udrugama proisteklim iz Domovinskoga rata; prati programe rada te daje prijedloge za financiranje tih programa, vodi podatke o pruženim financijskim potporama udrugama i obrađuje dostavljena izvješća. Uprava provodi Nacionalni program psihosocijalne pomoći stradalnicima iz Domovinskoga rata i njihove rehabilitacije u svim dijelovima, kao i uključivanje u redoviti život; osmišljava, prati i nadzire provedbu programa psihosocijalne pomoći i rehabilitacije te obavlja i druge poslove iz ovog područja. Uprava organizira, koordinira, prati i nadzire pružanje stručne i pravne pomoći hrvatskim braniteljima iz Domovinskog rata i članovima njihovih obitelji u područnim jedinicama Ministarstva: u ostvarivanju statusnih prava hrvatskih branitelja iz Domovinskog rata i članova njihovih obitelji; u ostvarivanju prava na stambeno zbrinjavanje, a osobito putem izvida u kojima se utvrđuju uvjeti stanovanja hrvatskih branitelja iz Domovinskog rata i članova njihovih obitelji te stambene potrebe; u postupku ostvarivanja prava na opskrbninu; u postupku prekvalifikacije i samozapošljavanja hrvatskih branitelja iz Domovinskog rata; u pružanju psihosocijalne pomoći; u ostvarivanju prava na invalidsku i obiteljsku mirovinu i u postupku ekshumacije i identifikacije hrvatskih branitelja.

Uprava sudjeluje u izradi strateškog plana Ministarstva definiranjem ciljeva, načina ostvarenja i pokazatelja uspješnosti, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima, utvrđuje rizike uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i o njima izvješćuje koordinatora za rizike i koordinatora aktivnosti za uspostavu procesa upravljanja rizicima na razini Ministarstva. Uprava sudjeluje u izradi Financijskog plana Ministarstva u svom području rada za naredno razdoblje; predlaže mjesečnu dinamiku potrebnih financijskih sredstava te je odgovorna za izradu mjesečnog financijskog plana, odnosno planiranje potrebnih sredstava na mjesečnoj razini radi osiguranja pravovremene i kvalitetne provedbe programa i aktivnosti Uprave.

Uprava provodi analizu i kontrolu namjenskog utroška sredstava dodijeljenih u okviru rada Uprave.

Uprava obavlja i druge poslove koji su joj stavljeni u nadležnost posebnim zakonom ili drugim propisima.

Za obavljanje poslova iz djelokruga Uprave za hrvatske branitelje iz Domovinskog rata i članove njihovih obitelji ustrojavaju se:

3.1. Sektor za skrb o hrvatskim braniteljima iz Domovinskog rata i članovima njihovih obitelji;

3.2. Sektor za savjetodavnu, zdravstvenu i psihosocijalnu pomoć.

3.1. Sektor za skrb o hrvatskim braniteljima iz Domovinskog rata i članovima njihovih obitelji

Članak 15.

Sektor za skrb o hrvatskim braniteljima iz Domovinskog rata i članovima njihovih obitelji pruža pravnu i stručnu pomoć HRVI iz Domovinskoga rata u vezi ostvarivanja njihovih prava na temelju priznatog statusa HRVI iz Domovinskoga rata, a koja im pripadaju na temelju zakona i drugih propisa; obavlja stručne poslove i aktivnosti vezano uz sufinanciranje projekata rješavanja pristupačnosti objekata osobama s invaliditetom; provodi mjere za uključivanje hrvatskih branitelja u društveni i gospodarski život; organizira aktivnosti s nadležnim tijelima u cilju provođenja Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja; kroz provedbu Programa pruža se mogućnost hrvatskim braniteljima da se uključe u društvo osiguravajući, prije svega, svoja građanska i socijalna prava, da utječu na važne društvene procese, povećaju stupanj obrazovanja, budu ekonomski aktivni, participiraju u društvenoj zajednici, da budu zadovoljni svojim položajem u društvu, povećaju interpersonalne kontakte, iskažu vlastite potencijale te se uključe u redovne oblike rada, kao i da predstavljaju svoje proizvode i usluge te se povezuju sa strateškim partnerima važnim za njihovo poslovanje.

Sektor obavlja poslove iz Programa u cilju osnaživanja osjetljivih društvenih skupina njihovog uključivanja u radno-tržišni sustav koji će im omogućiti pristup zaposlenju i ekonomskim resursima, spriječiti socijalnu izolaciju te osigurati njihov aktivni doprinos za društvo u cjelini, kao i ekonomsku integraciju.

Sektor pruža pravnu, savjetodavnu i stručnu pomoć članovima obitelji smrtno stradalog, zatočenoga ili nestaloga hrvatskog branitelja u ostvarivanju i rješavanju njihovih statusnih i drugih prava; prati ostvarivanje njihovih prava te predlaže mjere za poboljšanje njihova statusa i ostvarivanje zakonom propisanih prava; vodi bazu podataka i evidenciju smrtno stradalih, umrlih, zatočenih ili nestalih hrvatskih branitelja; surađuje u postupku pozivanja obitelji ekshumiranih hrvatskih branitelja na identifikaciju; vodi poslove pogrebne skrbi o ekshumiranim hrvatskim braniteljima; organizira poslove vezane za zaštitu, čuvanje i održavanje Memorijalnog groblja žrtava iz Domovinskoga rata u Vukovaru; vodi poslove u vezi obilježavanja mjesta masovnih grobnica; poslove sufinanciranja izgradnje, postavljanja ili uređenje spomen-obilježja. Sektor prikuplja podatke o ostvarenim pravima propisanim Zakonom o pravima hrvatskih branitelja iz Domovinskog rata i članova njihovih obitelji; analizira prikupljene podatke i sastavlja objedinjeno izvješće za prethodnu godinu, a radi sustavnog praćenja provedbe Zakona u suradnji s ostalim ustrojstvenim jedinicama Ministarstva te drugim tijelima državne uprave.

Sektor surađuje s udrugama proisteklim iz Domovinskoga rata; prati programe rada udruga te daje prijedloge za financiranje tih programa, vodi podatke o pruženim financijskim potporama udrugama i obrađuje dostavljena izvješća.

Sektor radi na aktivnostima vezanim uz obilježavanje obljetnica, odavanjem počasti poginulim hrvatskim braniteljima te održavanjem prigodnih programa i svečanosti. Sektor zaprima i obrađuje poticaje za dodjelu odlikovanja i priznanja te izrađuje prijedloge za dodjelu koji se upućuju Državnom povjereništvu za odlikovanja i priznanja.

Sektor provodi analizu i kontrolu namjenskog utroška sredstava dodijeljenih u okviru rada Sektora, vodi evidencije o dodijeljenim potporama, vodi postupke utvrđivanja nenamjenski utrošenih sredstava te utvrđuje ispunjenje uvjeta za povrat sredstava osiguranja u slučaju ispunjenja ugovornih obveza.

Sektor sudjeluje u izradi strateškog plana Ministarstva u dijelu definiranja ciljeva, načina ostvarenja i pokazatelja uspješnosti koji se odnose na njegovo područje rada, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima iz svog područja rada, utvrđuje rizike uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima nadležnog pomoćnika/icu ministra. Sektor sudjeluje u izradi Financijskog plana Ministarstva u svom području rada za naredno razdoblje, predlaže mjesečnu dinamiku potrebnih financijskih sredstava nadležnom pomoćniku/ici ministra te je odgovoran za izradu mjesečnog financijskog plana, odnosno planiranje potrebnih sredstava na mjesečnoj razini radi osiguranja pravovremene i kvalitetne provedbe programa i aktivnosti iz svog područja rada.

Sektor obavlja i druge poslove koji su mu stavljeni u nadležnost posebnim zakonom ili drugim propisima.

Sektor za skrb o hrvatskim braniteljima iz Domovinskog rata i članovima njihovih obitelji u svom sastavu ima dvije službe:

3.1.1. Služba za skrb o stradalnicima iz Domovinskog rata;

3.1.2. Služba za hrvatske branitelje iz Domovinskog rata.

3.1.1. Služba za skrb o stradalnicima iz Domovinskog rata

Članak 16.

Služba za skrb o stradalnicima iz Domovinskog rata pruža pravnu i stručnu pomoć HRVI iz Domovinskoga rata u vezi ostvarivanja njihovih prava na temelju priznatog statusa HRVI iz Domovinskoga rata, a koja im pripadaju na temelju zakona i drugih propisa. Rješava o pravima koja su mu stavljena u nadležnost po zakonu ili drugim propisima; prati ostvarivanje prava HRVI iz Domovinskoga rata propisanih zakonom i drugim propisima i predlaže mjere za poboljšanje pravnog položaja HRVI iz Domovinskoga rata; provodi postupak dodjele osobnih automobila HRVI 100% I. skupine u smislu pripreme postupka javne nabave za odabir najpovoljnije ponude za nabavu i isporuku osobnih automobila, pripreme postupka javne nabave za dobavu, isporuke i ugradnje uređaja ručnih komandi gasa i kočnice (prilagodbe) za ugradnju u osobna vozila, koordiniranja upravnog postupka donošenja rješenja i carinjenja osobnih vozila te isporuke vozila krajnjim korisnicima uz praćenje podataka o krajnjim korisnicima. Provodi postupak vezan uz rješavanje zahtjeva za ortopedska pomagala; provodi postupak i pruža pravnu pomoć osobama koje pružaju njegu i pomoć HRVI 100% I. skupine; pruža savjetodavnu i pravnu pomoć hrvatskim braniteljima u vezi s ostvarivanjem prava na invalidsku mirovinu na temelju Zakona o pravima hrvatskih branitelja iz Domovinskog rata i članova njihovih obitelji. Obavlja stručne poslove i aktivnosti vezano uz sufinanciranje projekata rješavanja pristupačnosti objekata osobama s invaliditetom.

Služba pruža pravnu i stručnu pomoć članovima obitelji smrtno stradaloga, zatočenoga ili nestaloga hrvatskog branitelja u ostvarivanju i rješavanju njihovih statusnih i drugih prava; surađuje s tijelima državne uprave, ustanovama i institucijama vezano za rješavanje prava članova obitelji smrtno stradalog, zatočenog ili nestalog hrvatskog branitelja te djece hrvatskih branitelja i HRVI iz Domovinskog rata; kontinuirano prati primjenu zakonskih i podzakonskih propisa koji se odnose na članove obitelji smrtno stradalih, zatočenih ili nestalih hrvatskih branitelja te obitelji umrlih hrvatskih branitelja iz područja školstva, socijalne skrbi, zapošljavanja i dr.; pruža savjetodavnu i pravnu pomoć obitelji smrtno stradalog, umrlog, zatočenog ili nestalog hrvatskog branitelja u vezi s ostvarivanjem prava na obiteljsku mirovinu na temelju Zakona o pravima hrvatskih branitelja iz Domovinskog rata i članova njihovih obitelji; provodi postupak financiranja pripremnih tečajeva za upis hrvatskih branitelja iz Domovinskog rata, HRVI-a, djece smrtno stradalih, zatočenih i nestalih hrvatskih branitelja iz Domovinskog rata, djece HRVI-a i djece dragovoljaca na visoka učilišta; prati ostvarivanje njihovih zakonom propisanih prava i predlaže mjere za poboljšanje istih; predlaže mjere za poboljšanje njihova statusa; rješava o pravima koja su mu stavljena u nadležnost po zakonu ili drugim propisima. Služba vodi evidenciju i prati ostvarivanje prava na dodjelu besplatnih udžbenika za djecu smrtno stradalog, zatočenog ili nestalog hrvatskog branitelja iz Domovinskog rata, HRVI iz Domovinskog rata i njihovu djecu i hrvatske branitelje iz Domovinskog rata za potrebe redovitog ili izvanrednog školovanja u osnovnim i srednjim školama, te na visokim učilištima.

Služba vodi bazu podataka i cjelovitu evidenciju svih smrtno stradalih, umrlih, zatočenih ili nestalih hrvatskih branitelja; vodi posebnu evidenciju o djeci smrtno stradalih i zatočenih ili nestalih hrvatskih branitelja iz Domovinskog rata koja su ostala bez oba roditelja ili im je do punoljetnosti bio imenovan skrbnik iz razloga što je jedan od roditelja poginuo, umro, zatočen ili nestali hrvatski branitelj, a drugome je oduzeta poslovna sposobnost, zanemario je odgoj i brigu o djetetu ili je nepoznatog boravišta.

Služba surađuje u postupku pozivanja obitelji ekshumiranih hrvatskih branitelja na identifikaciju.

Služba organizira poslove vezane za zaštitu, čuvanje i održavanje Memorijalnog groblja žrtava iz Domovinskoga rata u Vukovaru; vodi poslove u vezi obilježavanja mjesta masovnih grobnica; prikuplja dokumentaciju i podatke potrebne za gradnju spomen-obilježja masovnih grobnica, ishođenje potrebnih suglasnosti i dozvola za gradnju, izdavanje narudžbi za geodetske i parcelacijske elaborate, upis objekata u zemljišne knjige, priprema postupak javne nabave za usluge i radove za gradnju spomen-obilježja mjesta masovnih grobnica; koordinira gradnju spomen-obilježja mjesta masovnih grobnica; organizira svečanosti otkrivanja spomen-obilježja mjesta masovnih grobnica; obavlja poslove sufinanciranja projekata izgradnje, postavljanja ili uređenja spomen-obilježja žrtvama stradalim u Domovinskom ratu; priprema postupak javne nabave za usluge i radove sanacije, adaptacije i dogradnje Memorijalnog groblja žrtava iz Domovinskog rata u Vukovaru; koordinira izvedbu radova na Memorijalnom groblju žrtava iz Domovinskog rata u Vukovaru; organizira poslove vezane uz zaštitu, čuvanje i održavanje Memorijalnog groblja žrtava iz Domovinskog rata u Vukovaru te poslove uređenja grobnih mjesta.

Služba obavlja poslove u postupku plaćanja troškova prijevoza i pogreba posmrtnih ostataka ekshumiranih i identificiranih hrvatskih branitelja, umrlih HRVI i hrvatskih branitelja iz Domovinskog rata uz odavanje vojne počasti.

Služba obavlja druge poslove koji su mu stavljeni u nadležnost posebnim zakonom ili drugim propisima.

3.1.2. Služba za hrvatske branitelje iz Domovinskog rata

Članak 17.

Služba za hrvatske branitelje iz Domovinskog rata provodi mjere za uključivanje hrvatskih branitelja u društveni i gospodarski život; prati propise iz područja aktivne politike zapošljavanja; predlaže mjere za poboljšanje statusa hrvatskih branitelja na tržištu rada; organizira aktivnosti s nadležnim tijelima u cilju provođenja Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja vodeći se i smjernicama Nacionalnog plana psihosocijalne pomoći, a u cilju resocijalizacije i osnaživanja osjetljivih društvenih skupina i njihovog uključivanja u radno-tržišni sustav; pruža pravnu, savjetodavnu i stručnu pomoć hrvatskim braniteljima u ostvarivanju i rješavanju njihovih statusnih i drugih prava; prati ostvarivanje njihovih prava te predlaže mjere za poboljšanje njihova statusa i ostvarivanje zakonom propisanih prava.

Služba surađuje s udrugama proisteklim iz Domovinskoga rata; prati programe rada udruga, te daje prijedloge za financiranje tih programa, vodi podatke o pruženim financijskim potporama udrugama i obrađuje dostavljena izvješća.

Služba radi na aktivnostima vezanim uz obilježavanje obljetnica, odavanjem počasti poginulim hrvatskim braniteljima te organizaciji i održavanju prigodnih programa i svečanosti. Služba zaprima i obrađuje poticaje za dodjelu odlikovanja i priznanja te izrađuje prijedloge za dodjelu koji se upućuju Državnom povjereništvu za odlikovanja i priznanja.

Služba provodi analizu i kontrolu namjenskog utroška sredstava dodijeljenih u okviru rada Sektora, vodi evidencije o dodijeljenim potporama, provodi postupke utvrđivanja nenamjenski utrošenih sredstava te utvrđuje ispunjenje uvjeta za povrat sredstava osiguranja u slučaju ispunjenja ugovornih obveza. Služba vrši godišnju kontrolu izvršenja ugovornih obveza korisnika sredstava projekata koji se provode u okviru rada Uprave.

Služba obavlja poslove izrade strateškog plana Ministarstva te obavlja sve druge poslove koji su mu stavljeni u nadležnost u svrhu strateškog planiranja. Služba sudjeluje u izradi Financijskog plana Ministarstva u području rada Uprave.

Služba obavlja i druge poslove koji su joj stavljeni u nadležnost posebnim zakonom ili drugim propisima.

Služba za hrvatske branitelje iz Domovinskog rata ima tri odjela:

3.1.2.1. Odjel za stručno osposobljavanje i zapošljavanje hrvatskih branitelja;

3.1.2.2. Odjel za kontrolu i analizu namjenskog utroška sredstava;

3.1.2.3. Odjel za promicanje vrijednosti Domovinskog rata.

3.1.2.1. Odjel za stručno osposobljavanje i zapošljavanje hrvatskih branitelja

Članak 18.

Odjel za stručno osposobljavanje i zapošljavanje hrvatskih branitelja prati propise iz područja aktivne politike zapošljavanja; surađuje s tijelima državne uprave, obrazovnim ustanovama i drugim relevantnim pravnim osobama; provodi mjere programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja koje su dio nacionalnog akcijskog plana zapošljavanja u Republici Hrvatskoj, a u cilju resocijalizacije i zapošljavanja osoba iz ciljne skupine; priprema javne pozive za podnošenje zahtjeva i druge akte vezane uz provedbu programa; obavlja stručne poslove na realizaciji programskih mjera; pruža stručnu pomoć pri obradi zahtjeva za Stručni tim koji predlaže korisnike poticajnih mjera iz programa; obavlja poslove vezane uz sudjelovanje u promotivnim aktivnostima vezanim uz stručno osposobljavanje i zapošljavanje. Odjel surađuje u organizaciji popratnih aktivnosti vezanih uz provedbu Programa te prikuplja podatke i sastavlja izvješća o provedbi pojedinih mjera Programa i Programa u cjelini; vodi evidencije o zaprimljenim i riješenim zahtjevima za korištenje pojedinih mjera Programa, kao i evidenciju o svim korisnicima Programa.

Odjel pruža savjetodavnu i stručnu pomoć hrvatskim braniteljima u ostvarivanju prava propisanih Zakonom o pravima hrvatskih branitelja iz Domovinskog rata i članova njihovih obitelji.

Odjel obavlja druge poslove koji su mu stavljeni u nadležnost posebnim zakonom ili drugim propisima.

3.1.2.2. Odjel za kontrolu i analizu namjenskog utroška sredstava

Članak 19.

Odjel za kontrolu i analizu namjenskog utroška sredstava prati izvršavanje ugovornih obveza i namjenskog utroška sredstava dodijeljenih kroz programe iz nadležnosti Uprave za hrvatske branitelje iz Domovinskog rata i članove njihovih obitelji; kontrolira ispunjenje ugovornih obveza od strane korisnika sredstava; vodi evidencije o dodijeljenim potporama iz Programa stručnog osposobljavanja i zapošljavanja nezaposlenih hrvatskih branitelja i djece smrtno stradalih, zatočenih ili nestalih hrvatskih branitelja i vrši pripreme za plaćanje u slučaju višekratne isplate dodijeljene potpore; vodi postupke radi utvrđivanja nenamjenskog utroška sredstava, te utvrđuje ispunjenje uvjeta za povrat sredstva osiguranja u slučaju ispunjenja ugovornih obveza.

Odjel vrši godišnju kontrolu izvršenja ugovornih obveza korisnika sredstava projekata koji se provode u okviru rada Uprave.

Odjel obavlja poslove izrade strateškog plana Ministarstva definiranjem ciljeva, načina ostvarenja i pokazatelja uspješnosti, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima, utvrđuje rizike uzimajući u obzir definirane ciljeve, procjenjuje učinak i vjerojatnost rizika, prati rizike i postupa po njima te obavlja sve druge poslove koji su mu stavljeni u nadležnost u svrhu strateškog planiranja. Odjel sudjeluje u izradi Financijskog plana Ministarstva u području rada Uprave za naredno razdoblje; predlaže mjesečnu dinamiku potrebnih financijskih sredstava, odnosno planira potrebna sredstva na mjesečnoj razini radi osiguranja pravovremene i kvalitetne provedbe programa i aktivnosti Uprave.

Odjel obavlja druge poslove koji su mu stavljeni u nadležnost posebnim zakonom ili drugim propisima.

3.1.2.3. Odjel za promicanje vrijednosti Domovinskog rata

Članak 20.

Odjel za promicanje vrijednosti Domovinskog rata zaprima i obrađuje poticaje za dodjelu odlikovanja i priznanja o kojima odlučuje povjerenstvo za dodjelu odlikovanja i priznanja. Po donošenju odluke povjerenstva, Odjel izrađuje prijedloge za dodjelu koji se upućuju Državnom povjereništvu za odlikovanja i priznanja. Odjel vodi evidenciju o odlikovanjima i priznanjima dodijeljenim na temelju upućenih prijedloga.

Odjel obavlja poslove na obilježavanju obljetnica, odavanjem počasti poginulim hrvatskim braniteljima te organizacijom održavanja prigodnih programa i svečanosti, uključujući obavljanje protokolarnih aktivnosti.

Odjel neposredno surađuje, kontaktira i pruža stručnu pomoć udrugama iz Domovinskoga rata; prati programe rada udruga, te daje prijedloge za financiranje tih programa, vodi podatke o pruženim financijskim potporama udrugama i obrađuje dostavljena izvješća; obavlja stručne poslove i aktivnosti vezane za sudjelovanje u međunarodnom vojnoredarstvenom hodočašću hrvatskih branitelja i članova njihovih obitelji, uz organiziranje tradicionalnog hodočašća u jedno svetište unutar Republike Hrvatske, vodi evidenciju o udrugama; prati sve zakonske i druge propise koje se tiču udruga. Odjel predlaže mjere u cilju promicanja vrijednosti Domovinskog rata te u suradnji s drugim nadležnim institucijama organizira stručne skupove, tematske posjete mjestima sjećanja na događaje iz Domovinskog rata te tribine.

Odjel obavlja druge poslove koji su mu stavljeni u nadležnost posebnim zakonom ili drugim propisima.

3.2. Sektor za savjetodavnu, zdravstvenu i
psihosocijalnu pomoć

Članak 21.

Sektor za savjetodavnu, zdravstvenu i psihosocijalnu pomoć obavlja poslove pružanja stručne i pravne pomoći u ostvarivanju statusnih prava hrvatskih branitelja iz Domovinskog rata i članova njihovih obitelji; obavlja poslove vezano uz izmjene uvjeta kredita iz Kreditnog programa zapošljavanja razvojačenih pripadnika hrvatske vojske; provodi postupak dodjele jednokratnih novčanih pomoći; prati i analizira stanje na temelju prikupljenih podataka u cilju poboljšanja statusa hrvatskih branitelja i članova njihovih obitelji.

Sektor provodi Nacionalni program psihosocijalne pomoći stradalnicima iz Domovinskoga rata, njihovu rehabilitaciju, kao i uključivanje u redoviti život; osmišljava, prati i nadzire provedbu programa psihosocijalne pomoći i rehabilitacije te obavlja i druge poslove iz ovog područja.

Sektor obavlja poslove praćenja podataka o izvršenim samoubojstvima hrvatskih branitelja; poslove praćenja obolijevanja i smrtnosti među hrvatskim braniteljima; provodi preventivne i druge programe u svrhu unaprjeđenja i zaštite zdravlja hrvatskih branitelja.

Sektor sudjeluje u izradi strateškog plana Ministarstva u dijelu definiranja ciljeva, načina ostvarenja i pokazatelja uspješnosti koji se odnose na njegovo područje rada, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima iz svog područja rada, utvrđuje rizike uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima pomoćnika/icu ministra. Sektor sudjeluje u izradi Financijskog plana Ministarstva u svom području rada za naredno razdoblje, predlaže mjesečnu dinamiku potrebnih financijskih sredstava pomoćniku/ici ministra te je odgovoran za izradu mjesečnog financijskog plana, odnosno planiranje potrebnih sredstava na mjesečnoj razini radi osiguranja pravovremene i kvalitetne provedbe programa i aktivnosti iz svog područja rada.

Sektor obavlja i druge poslove koji su mu stavljeni u nadležnost posebnim zakonom ili drugim propisima.

Sektor za savjetodavnu, zdravstvenu i psihosocijalnu pomoć ima dvije službe:

3.2.1. Služba za savjetodavnu pomoć;

3.2.2. Služba za psihosocijalnu pomoć i zdravstvenu skrb hrvatskih branitelja i članova njihovih obitelji.

3.2.1. Služba za savjetodavnu pomoć

Članak 22.

Služba za savjetodavnu pomoć organizira, koordinira, prati i nadzire pružanje stručne i pravne pomoći hrvatskim braniteljima iz Domovinskog rata i članovima njihovih obitelji u ostvarivanju statusnih prava hrvatskih branitelja iz Domovinskog rata i članova njihovih obitelji; u ostvarivanju prava na stambeno zbrinjavanje, a osobito putem izvida u kojima se utvrđuju uvjeti stanovanja hrvatskih branitelja iz Domovinskog rata i članova njihovih obitelji te stambene potrebe; u postupku prekvalifikacije i samozapošljavanja hrvatskih branitelja iz Domovinskog rata; u pružanju psihosocijalne pomoći; u ostvarivanju prava na invalidsku i obiteljsku mirovinu, i u postupku ekshumacije i identifikacije hrvatskih branitelja.

Služba obavlja poslove vezano uz izmjene uvjeta kredita iz Kreditnog programa zapošljavanja razvojačenih pripadnika hrvatske vojske, zaprima i obrađuje zahtjeve te priprema predmete za povjerenstva, prijedloge za rješavanje upućuje Ministarstvu financija na daljnji postupak; provodi postupak dodjele jednokratnih novčanih pomoći socijalno ugroženim hrvatskim braniteljima.

U Službi se ustrojavaju područne jedinice sa samostalnim izvršiteljima koji pružaju stručnu i pravnu pomoć hrvatskim braniteljima iz Domovinskog rata i članovima njihovih obitelji iz djelokruga rada Službe.

Služba za savjetodavnu pomoć u svom sastavu ima područne jedinice:

Područna jedinica Zagreb

Područna jedinica Krapina

Područna jedinica Sisak

Područna jedinica Karlovac

Područna jedinica Varaždin

Područna jedinica Koprivnica

Područna jedinica Bjelovar

Područna jedinica Rijeka

Područna jedinica Gospić

Područna jedinica Virovitica

Područna jedinica Požega

Područna jedinica Slavonski Brod

Područna jedinica Zadar

Područna jedinica Osijek

Područna jedinica Šibenik

Područna jedinica Vukovar

Područna jedinica Split

Područna jedinica Pula

Područna jedinica Dubrovnik

Područna jedinica Čakovec

Područna jedinica Grad Zagreb.

Služba obavlja administrativne i tehničke poslove vezane uz rad područnih jedinica i druge poslove koji su joj stavljeni u nadležnost te prati i analizira stanje na temelju prikupljenih podataka u cilju poboljšanja statusa hrvatskih branitelja i članova njihovih obitelji.

3.2.2. Služba za psihosocijalnu pomoć i zdravstvenu skrb hrvatskih branitelja i članova njihovih obitelji

Članak 23.

Služba za psihosocijalnu pomoć i zdravstvenu skrb hrvatskih branitelja i članova njihovih obitelji provodi Nacionalni program psihosocijalne pomoći stradalnicima iz Domovinskoga rata, njihove rehabilitacije kao i uključivanje u redoviti život; osmišljava, prati i nadzire provedbu programa psihosocijalne pomoći i rehabilitacije te obavlja i druge poslove iz ovog područja. Služba putem županijskih i gradskih središta za psihosocijalnu pomoć ostvaruje psihosocijalne programe i usklađuje rad stručnih psihosocijalnih timova u županijama i gradovima; brine o njihovoj opremljenosti, edukaciji, stručno-istraživačkom radu i stalnoj evaluaciji programa. Služba skrbi o tome da se program odvija po najvišim svjetskim profesionalnim standardima u cilju unaprjeđenja rada psihosocijalnih timova na terenu i najveće moguće skrbi o obiteljima smrtno stradalog, umrlog, zatočenog ili nestalog hrvatskog branitelja, HRVI iz Domovinskoga rata, razvojačenih hrvatskih branitelja i članova njihovih obitelji, te mirnodopskih vojnih invalida.

Služba obavlja poslove praćenja podataka o izvršenim samoubojstvima hrvatskih branitelja u suradnji s Ministarstvom unutarnjih poslova; poslove praćenja obolijevanja i smrtnosti među hrvatskim braniteljima u suradnji sa Zavodom za javno zdravstvo; provodi preventivne programe u svrhu unaprjeđenja i zaštite zdravlja hrvatskih branitelja; provodi program medicinske, odnosno fizikalne rehabilitacije HRVI-a iz Domovinskog rata u zdravstvenim ustanovama s ciljem poboljšanja zdravstvenog stanja, ublažavanja posljedica i sprečavanja pogoršanja funkcionalnog oštećenja organizma te podizanja cjelokupne neovisnosti u svakodnevnom funkcioniranju; zaprima i obrađuje zahtjeve i dokumentaciju za ostvarivanje prava na medicinsku, odnosno fizikalnu rehabilitaciju; surađuje s Liječničkim povjerenstvom za medicinsku rehabilitaciju; surađuje sa zdravstvenim ustanovama za medicinsku rehabilitaciju; upućuje korisnike na liječenje; obavlja poslove vezane uz organizaciju liječenja HRVI-a iz Domovinskog rata u hiperbaričnoj komori i osiguranja smještaja za vrijeme liječenja; obavlja poslove vezane uz zdravstvenu i socijalnu skrb o hrvatskim braniteljima te njihovog smještaja u specijalizirane ustanove za pružanje takvog oblika skrbi.

Služba obavlja i druge poslove koji su mu stavljeni u nadležnost posebnim zakonom ili drugim propisima.

4. UPRAVA ZA PRAVNE I STAMBENE POSLOVE

Članak 24.

Uprava za pravne i stambene poslove obavlja upravne i stručne poslove u vezi s priznavanjem statusa i pripadajućih prava hrvatskim braniteljima iz Domovinskog rata i članovima njihovih obitelji, mirnodopskim vojnim invalidima i stradalim pirotehničarima, kao i članovima njihovih obitelji; civilnim žrtvama iz Domovinskog rata, sudionicima Drugog svjetskog rata, vojnim i civilnim invalidima Drugog svjetskog rata, osobama stradalim u obavljanju obvezne vojne službe od 15. svibnja 1945. do 17. kolovoza 1990. godine i članovima njihovih obitelji, te osobama stradalim pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija. Obavlja upravne i stručne poslove u vezi s izradom Nacrta prijedloga zakona o pravima hrvatskih branitelja iz Domovinskog rata i članova njihovih obitelji i zakona o zaštiti vojnih i civilnih invalida rata i drugih zakona. Prati sve propise iz djelokruga drugih ministarstava u kojima su regulirana prava navedenog kruga korisnika i surađuje s drugim ministarstvima dajući mišljenje na nacrt prijedloga zakona. Analizira postojeće stanje u području priznavanja statusa i prava navedenog kruga korisnika prava. Predlaže Godišnji plan rada s programima iz djelokruga rada Uprave. Prati provedbu Financijskog plana Ministarstva za područje odgovornosti i predlaže Glavnom tajništvu mjesečnu dinamiku potrebnih sredstava te je odgovorna da planirana sredstva budu dostatna za isplatu prava utvrđenih izvršnim rješenjem. Provodi kontrolu zakonitosti prvostupanjskih rješenja putem revizije prvostupanjskih rješenja. Vodi evidenciju o broju i načinu rješavanja upravnih stvari priznavanja statusa i prava navedenih korisnika. Analizira i obrađuje prikupljene podatke te izrađuje izvješća za čelnika tijela i Ministarstvo uprave. Vodi Jedinstveni registar hrvatskih branitelja iz Domovinskog rata te izdaje potvrde o činjenicama o kojima se vodi službena evidencija u Jedinstvenom registru hrvatskih branitelja iz Domovinskog rata. Surađuje s pravosudnim tijelima Republike Hrvatske, a iz nadležnosti ovoga Ministarstva, te obavlja nadzor nad zakonitošću rada prvostupanjskih tijela u provođenju prvostupanjskog postupka priznavanja statusnih i materijalnih prava propisanih pozitivnim zakonskim propisima iz svoje nadležnosti. Obavlja i druge poslove koji su mu stavljeni u nadležnost posebnim zakonom ili drugim propisima.

Provodeći program stambenog zbrinjavanja Sektor za stambeno zbrinjavanje Ministarstva branitelja osobama koje ostvaruju pravo, a nemaju riješeno stambeno pitanje ili je riješeno na neodgovarajući način, osigurava stambeno zbrinjavanje kupnjom stanova po pristupačnijim uvjetima od tržišnih u pogledu kamata i rokova otplate. Radi poboljšanja kvalitete stanovanja dodjeljuje stambene kredite za dogradnju, nastavak izgradnje i dovršenje obiteljske kuće te kredite za razliku u površini stana i kredite za poboljšanje uvjeta stanovanja.

Uprava obavlja upravne i druge stručne poslove vezano za problematiku stambenog zbrinjavanja članova obitelji poginuloga, umrloga, zatočenoga ili nestaloga hrvatskoga branitelja i HRVI iz Domovinskoga rata, zaprima u postupak njihove zahtjeve za dodjelu stana i kredita, donosi u upravnom postupku konačna rješenja o pravu na dodjelu stana i stambenog kredita; surađuje s drugim ministarstvima te jedinicama lokalne i područne samouprave poradi učinkovite provedbe i ostvarivanja prava na stambeno zbrinjavanje, vodi evidenciju o imovini koja je dana na upravljanje Ministarstvu radi stambenog zbrinjavanja; organizira upravljanje stambenim zgradama i stanovima.

Uprava sudjeluje u izradi Financijskog plana Ministarstva u vezi s realizacijom općeg i posebnog cilja (Skrb za hrvatske branitelje iz Domovinskog rata i članove njihovih obitelji i općim ciljem – Primjereno zadovoljavanje potreba invalida Drugog svjetskog rata i njihovih obitelji) utvrđenog Strateškim planom Ministarstva. Prati provedbu Financijskog plana Ministarstva za područje stambenog zbrinjavanja.

Uprava obavlja i druge poslove koji su joj stavljeni u nadležnost posebnim zakonom ili drugim propisima.

Za obavljanje poslova iz djelokruga Uprave za pravne i stambene poslove ustrojavaju se:

4.1. Sektor za upravno-pravne poslove;

4.2. Sektor za stambeno zbrinjavanje.

4.1. Sektor za upravno-pravne poslove

Članak 25.

Sektor za upravno-pravne poslove obavlja upravne i stručne poslove u vezi s priznavanjem statusa i pripadajućih prava hrvatskim braniteljima iz Domovinskog rata i članovima njihovih obitelji, mirnodopskim vojnim invalidima i stradalim pirotehničarima, kao i članovima njihovih obitelji; civilnim žrtvama iz Domovinskog rata, pruža zaštitu sudionicima Drugog svjetskog rata, vojnim i civilnim invalidima Drugog svjetskog rata, osobama stradalim u obavljanju obvezne vojne službe od 15. svibnja 1945. do 17. kolovoza 1990. godine i članovima njihovih obitelji te osobama stradalim pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija i sustavno prati stanja u vezi s društvenim i socijalnim položajem i zaštitom žrtava i sudionika rata.

Sektor obavlja upravne i stručne poslove u vezi s izradom Nacrta prijedloga zakona o pravima hrvatskih branitelja iz Domovinskog rata i članova njihovih obitelji, zakona o zaštiti vojnih i civilnih invalida rata i drugih zakona, te svih propisa koje Vlada Republike Hrvatske ili ministar donosi za izvršenje zakona: pravilnika, naredbi i naputaka. Prati sve propise iz djelokruga drugih ministarstava u kojima su regulirana prava hrvatskih branitelja iz Domovinskog rata i članova njihovih obitelji, mirnodopskih vojnih invalida i članova njihovih obitelji, stradalih pirotehničara i članova njihovih obitelji, civilnih žrtava Domovinskog rata, sudionika Drugog svjetskog rata, vojnih i civilnih invalida Drugog svjetskog rata i osoba stradalih u obavljanju obvezne vojne službe od 15. svibnja 1945. do 17. kolovoza 1990. godine, te članovima njihovih obitelji, i osobama stradalim pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija i surađuje s drugim ministarstvima dajući mišljenje na nacrt prijedloga zakona. Prati stanje u primjeni i provedbi Zakona o pravima hrvatskih branitelja iz Domovinskog rata i članova njihovih obitelji i Zakona o zaštiti vojnih i civilnih invalida rata i drugih propisa iz djelokruga Sektora i predlaže izmjene i dopune. Izrađuje prijedlog programa za stručna savjetovanja u vezi primjene propisa iz djelokruga Sektora te izrađuje smjernice za usklađivanje rada prvostupanjskih i drugostupanjskog liječničkog povjerenstva. Organizira edukaciju djelatnika prvostupanjskih tijela koji primjenjuju propise iz ove oblasti kao opće odredbe postupka kod rješavanja u upravnim stvarima priznavanja statusa i prava iz nadležnosti Sektora.

Sektor sudjeluje u izradi strateškog plana Ministarstva u dijelu definiranja ciljeva, načina ostvarenja i pokazatelja uspješnosti koji se odnose na njegovo područje rada, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima iz svog područja rada, utvrđuje rizike uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima voditelja za FMC u Ministarstvu. Analizira postojeće stanje u području priznavanja statusa i prava navedenog kruga korisnika prava kako bi programi utvrđeni državnim proračunom Republike Hrvatske odražavali utvrđene posebne ciljeve iz Strateškog plana, a načini ostvarivanja proračunske aktivnosti te postigla međusobna povezanost strateškog i proračunskog planiranja. Odgovorna je za ispunjavanje postavljenih ciljeva, za pravovremeno i točno informiranje o postignutim rezultatima procjenu učinka i vjerojatnosti rizika, praćenje rizika i pravovremeno i točno izvješćivanje o njima.

Predlaže Godišnji plan rada Sektora s programima iz djelokruga rada Sektora koji se planiraju izvršiti u idućoj godini te je odgovoran za efikasno, ekonomično i efektivno izvršavanje toga plana. Sudjeluje u izradi Financijskog plana Ministarstva u vezi s realizacijom općeg i posebnog cilja (Skrb za hrvatske branitelje iz Domovinskog rata i članove njihovih obitelji i općim ciljem – Primjereno zadovoljavanje potreba invalida Drugog svjetskog rata i njihovih obitelji) utvrđenog Strateškim planom Ministarstva. Prati provedbu programa iz Financijskog plana Ministarstva iz nadležnosti Sektora, kao i alokaciju sredstava za program isplate trajnih prava navedenom krugu korisnika, na način da sredstva omogućuju provedbu aktivnosti planiranih Godišnjim planom. Predlaže Glavnom tajništvu mjesečnu dinamiku potrebnih sredstava za trajna prava priznata izvršnim rješenjem, za izvršavanje pravomoćnih sudskih presuda te za rad povjerenstava čiji rad prati i koordinira u okviru svoje nadležnosti. Odgovoran je pomoćniku ministra za predloženu dinamiku potrebnih sredstava.

Sektor provodi kontrolu zakonitosti prvostupanjskih rješenja putem revizije prvostupanjskih rješenja. Revizija je, u okviru Financijskog upravljanja i kontrola koje se provode u Ministarstvu, prethodna kontrola u smislu Zakona o sustavu unutarnjih financijskih kontrola u javnom sektoru. Po službenoj dužnosti obavlja reviziju prvostupanjskih rješenja kojima se utvrđuje status člana obitelji smrtno stradaloga hrvatskog branitelja iz Domovinskog rata, i pravo na obiteljsku invalidninu, pravo na povećanu obiteljsku invalidninu, pravo na uvećanu obiteljsku invalidninu, status člana obitelji zatočenoga ili nestaloga hrvatskog branitelja iz Domovinskog rata i novčanu naknadu u iznosu obiteljske invalidnine, povećane obiteljske invalidnine i uvećane obiteljske invalidnine, status HRVI iz Domovinskog rata i pravo na osobnu invalidninu, doplatak za njegu i pomoć druge osobe, ortopedski doplatak, posebni doplatak, opskrbninu, doplatak za pripomoć u kući i rješenja kojim se dodjeljuje osobni automobil HRVI iz Domovinskog rata I. skupine. Po službenoj dužnosti obavlja reviziju prvostupanjskih rješenja kojima se priznaje status i prava mirnodopskim vojnim invalidima i članovima njihovih obitelji, kao i reviziju prvostupanjskih rješenja kojima se priznaje status i prava stradalih pirotehničara i članovima njihovih obitelji. Po službenoj dužnosti obavlja reviziju prvostupanjskih rješenja kojima se priznaje status i prava civilnim žrtvama iz Domovinskog rata, sudionicima Drugog svjetskog rata, vojnim i civilnim invalidima Drugog svjetskog rata, osobama stradalim u obavljanju obvezne vojne službe od 15. svibnja 1945. do 17. kolovoza 1990. godine i članovima njihovih obitelji, te osobama stradalim pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija. Rješava o pravnim lijekovima protiv prvostupanjskih i drugostupanjskih rješenja o statusima i pripadajućim pravima hrvatskih branitelja iz Domovinskog rata, MVI, stradalih pirotehničara kao i članovima njihovih obitelji, civilnim žrtvama iz Domovinskog rata, sudionicima Drugog svjetskog rata, vojnim i civilnim invalidima Drugog svjetskog rata, osobama stradalim u obavljanju obvezne vojne službe od 15. svibnja 1945. do 17. kolovoza 1990. godine i članovima njihovih obitelji, te osobama stradalim pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija. Obrađuje i priprema predmete za drugostupanjska liječnička povjerenstva i koordinira rad tih povjerenstava s predsjednicima vijeća liječničkog povjerenstva i s liječnicima članovima vijeća. Radi na ujednačavanju kriterija za rad svih vijeća prvostupanjskih i drugostupanjskog liječničkog povjerenstva, kao i ustanova za vještačenje u postupku priznavanja statusa članova obitelji smrtno stradaloga hrvatskog branitelja iz Domovinskog rata. Izrađuje odgovore na tužbe na traženje upravnih sudova u prvom stupnju i Ustavnog suda Republike Hrvatske vezano za upravni spor ili ocjenu ustavnosti ili zakonitosti propisa u nadležnosti ovog Sektora, te odgovore na žalbe na traženje Visokog upravnog suda Republike Hrvatske. Provodi naknadne kontrole putem nadzora nad zakonitošću rada prvostupanjskih tijela u okviru nadležnosti iz Zakona.

Sektor vodi evidenciju o broju i načinu rješavanja upravnih stvari priznavanja statusa i prava hrvatskih branitelja iz Domovinskog rata i članova njihovih obitelji, stradalih pirotehničara i članova njihovih obitelji. Analizira i obrađuje prikupljene podatke te izrađuje izvješća za čelnika tijela i Ministarstvo uprave. Izrađuje analize i izvješća o priznatim statusima i pravima iz nadležnosti Ministarstva te predlaže čelniku Ministarstva mjere za postupanje. Vodi evidenciju o priznatim pravima pripadnika Hrvatskog vijeća obrane i članova njihovih obitelji radi postupanja sukladno Zakonu o pravima hrvatskih branitelja iz Domovinskog rata i članova njihovih obitelji i Ugovora između Republike Hrvatske i Bosne i Hercegovine o suradnji na području prava stradalnika rata u Bosni i Hercegovini koji su bili pripadnici Hrvatskog vijeća obrane i članova njihovih obitelji. Vodi i druge evidencije i analize.

Sektor vodi Jedinstveni registar hrvatskih branitelja iz Domovinskog rata koji je temelj za ostvarivanje prava iz Zakona o pravima hrvatskih branitelja iz Domovinskog rata i članova njihovih obitelji, te izdaje potvrde o činjenicama o kojima se vodi službena evidencija u Jedinstvenom registru hrvatskih branitelja iz Domovinskog rata.

Sektor surađuje s nadležnim tijelima Ministarstva unutarnjih poslova i Ministarstva obrane prilikom provjere dokumentacije koja je bila osnova za priznavanje statusa i prava hrvatskih branitelja iz Domovinskog rata i članova njihovih obitelji, gdje postoji osnovana sumnja da takva dokumentacija nije vjerodostojna radi eventualne obnove postupka utvrđivanja prestanka statusa i prava.

Sektor izrađuje očitovanje na zahtjev Državnog odvjetništva Republike Hrvatske i Pučkog pravobranitelja Republike Hrvatske vezano za predmete iz upravnog postupka. Zastupa Ministarstvo u postupcima po tužbama protiv rješenja Ministarstva pred Upravnim sudovima u prvom stupnju, kada u tim postupcima po punomoći čelnika tijela to ne čini državno odvjetništvo. Izrađuje prijedlog zahtjeva Državnom odvjetništvu Republike Hrvatske za izvanredno preispitivanje zakonitosti pravomoćne sudske odluke upravnog suda ili Visokog upravnog suda.

Sektor pruža stručnu pomoć u ostvarivanju statusa stradalnika iz Domovinskoga rata, te rješava sve podneske, zahtjeve i pritužbe koji se odnose na pitanja ostvarivanja statusnih i pripadajućih prava.

Sektor obavlja i druge poslove koji su mu stavljeni u nadležnost posebnim zakonom ili drugim propisima.

Za obavljanje poslova iz djelokruga Sektora za upravno-pravne poslove ustrojavaju se četiri službe:

4.1.1. Služba za statusna i pravna pitanja hrvatskih branitelja iz Domovinskog rata i članova njihovih obitelji;

4.1.2. Služba za zaštitu žrtava i sudionika rata;

4.1.3. Služba za normativnu djelatnost i praćenje primjene propisa;

4.1.4. Služba za suradnju s pravosudnim tijelima i nadzor.

4.1.1. Služba za statusna i pravna pitanja hrvatskih branitelja iz Domovinskog rata i članova njihovih obitelji

Članak 26.

Služba za statusna i pravna pitanja hrvatskih branitelja iz Domovinskog rata i članova njihovih obitelji provodi kontrolu zakonitosti prvostupanjskih rješenja putem revizije u drugom stupnju o statusnim pravima HRVI iz Domovinskoga rata, članovima obitelji smrtno stradaloga, zatočenoga ili nestaloga hrvatskog branitelja i članovima obitelji umrloga HRVI od I. do IV. skupine, o pravima smrtno stradalih pirotehničara i članovima obitelji smrtno stradaloga pirotehničara, te o pravima MVI i članovima njihove obitelji.

Služba pruža pravnu i stručnu pomoć liječničkim povjerenstvima i organizira pregled kod liječničkih povjerenstava radi pribavljanja nalaza i mišljenja liječničkog povjerenstva u drugom stupnju. Radi na ujednačavanju kriterija za rad prvostupanjskih i drugostupanjskih liječničkih povjerenstava, kao i ustanova za vještačenje u postupku priznavanja statusa članova obitelji smrtno stradaloga hrvatskog branitelja iz Domovinskog rata.

Služba vodi Jedinstveni registar hrvatskih branitelja iz Domovinskog rata koji je temelj za ostvarivanje prava iz Zakona o pravima hrvatskih branitelja iz Domovinskog rata i članova njihovih obitelji, te izdaje potvrde o činjenicama o kojima se vodi službena evidencija u Jedinstvenom registru hrvatskih branitelja iz Domovinskog rata.

Služba obavlja poslove izrade strateškog plana Ministarstva te obavlja sve druge poslove koji su joj stavljeni u nadležnost u svrhu strateškog planiranja. Služba sudjeluje u izradi Financijskog plana Ministarstva u području rada Sektora.

Služba obavlja i druge poslove koji su joj stavljeni u nadležnost posebnim zakonom ili drugim propisima.

Za obavljanje poslova Službe za statusna i pravna pitanja hrvatskih branitelja iz Domovinskog rata i članova njihovih obitelji ustrojavaju se:

4.1.1.1. Odjel za ostvarivanje statusa i prava;

4.1.1.2. Odjel za priznavanje materijalnih prava korisnika.

4.1.1.1. Odjel za ostvarivanje statusa i prava

Članak 27.

Odjel za ostvarivanje statusa i prava po službenoj dužnosti obavlja reviziju prvostupanjskih rješenja kojima se priznaje status HRVI iz Domovinskoga rata, pravo na osobnu invalidninu, pravo na ortopedski doplatak, pravo na doplatak za njegu i pomoć druge osobe, status člana obitelji smrtno stradaloga, zatočenoga ili nestaloga hrvatskog branitelja, status člana obitelji umrloga HRVI od I. do IV. skupine koji je do smrti koristio doplatak za njegu i pomoć druge osobe, pravo na obiteljsku invalidninu, povećanu obiteljsku invalidninu i uvećanu obiteljsku invalidninu, te novčanu naknadu u iznosu obiteljske invalidnine, u iznosu povećane obiteljske invalidnine i u iznosu uvećane obiteljske invalidnine.

Odjel po službenoj dužnosti obavlja reviziju prvostupanjskih rješenja kojima se priznaju prava stradalih pirotehničara, pravo na osobnu invalidninu, pravo na ortopedski doplatak, pravo na doplatak za njegu i pomoć druge osobe, prava članovima obitelji smrtno stradalog pirotehničara i o drugim pravima za koje je Zakonom propisana revizija.

Odjel po službenoj dužnosti obavlja reviziju prvostupanjskih rješenja kojima se priznaju statusna prava mirnodopskim vojnim invalidima, pravo na osobnu invalidninu, pravo na ortopedski doplatak, pravo na doplatak za njegu i pomoć druge osobe, prava članovima obitelji umrlog mirnodopskog vojnog invalida i o drugim pravima za koje je Zakonom propisana revizija.

Odjel rješava o pravnim lijekovima protiv prvostupanjskih i drugostupanjskih rješenja, izrađuje odgovore na tužbe na traženje upravnih sudova u prvom stupnju i odgovore na žalbe na traženje Visokog upravnog suda Republike Hrvatske, vezano za upravni spor iz nadležnosti ovog Odjela. Donosi rješenja sukladno uputama i pravnim shvaćanjima navedenim u presudama.

Odjel pribavlja očitovanje liječničkog povjerenstva o navodima upravnih sudova u prvom stupnju ili Visokog upravnog suda Republike Hrvatske, iznijetim u presudama tih sudova o postotku oštećenja organizma.

U obavljanju revizije i povodom žalbe u drugostupanjskom upravnom postupku Odjel pribavlja nalaze i mišljenja liječničkog povjerenstva u drugom stupnju o postojanju i o postotku oštećenja organizma, te o uzročnoj povezanosti smrti hrvatskog branitelja iz Domovinskog rata sa sudjelovanjem u obrani suvereniteta Republike Hrvatske, pa obrađuje i priprema predmete za drugostupanjska liječnička povjerenstva i koordinira rad tih povjerenstava s predsjednicima vijeća liječničkog povjerenstva i s liječnicima članovima vijeća.

Odjel pruža pravnu i stručnu pomoć liječničkim povjerenstvima, organizira pregled kod liječničkih povjerenstava povodom žalbe.

Odjel vodi Jedinstveni registar hrvatskih branitelja iz Domovinskog rata koji je temelj za ostvarivanje prava iz Zakona o pravima hrvatskih branitelja iz Domovinskog rata i članova njihovih obitelji te za dodjelu udjela u Fondu hrvatskih branitelja iz Domovinskog rata i članova njihovih obitelji, a na temelju službenih podataka koji se dostavljaju iz nadležnih ministarstava. Izdaje potvrde o činjenicama o kojima se vodi službena evidencija u Jedinstvenom registru hrvatskih branitelja iz Domovinskog rata. Vrši unos i vodi evidenciju pravnih nasljednika nakon smrti hrvatskog branitelja iz Domovinskog rata i obavlja poslove vezano uz izradu iskaznica osoba evidentiranih u Jedinstvenom registru hrvatskih branitelja iz Domovinskog rata, te surađuje s nadležnim tijelima državne uprave u svrhu koordinacije i usklađivanja podataka o kojima vodi evidenciju.

Odjel obavlja i druge poslove koji su mu stavljeni u nadležnost posebnim zakonom ili drugim propisima.

4.1.1.2. Odjel za priznavanje materijalnih prava korisnika

Članak 28.

Odjel za priznavanje materijalnih prava korisnika po službenoj dužnosti obavlja reviziju prvostupanjskih rješenja kojima se priznaje pravo na opskrbninu i doplatak za pripomoć u kući hrvatskim braniteljima, priznatim HRVI iz Domovinskog rata, članovima obitelji smrtno stradalog, zatočenog ili nestalog hrvatskog branitelja iz Domovinskog rata i članovima obitelji umrlog HRVI od I. do IV. skupine koji je do smrti koristio doplatak za njegu i pomoć druge osobe i priznatim MVI, kao i članovima obitelji umrlog MVI, pravo na posebni doplatak priznatim HRVI iz Domovinskog rata i stradalim pirotehničarima, te dodjelu osobnog automobila HRVI iz Domovinskog rata 100% I. skupine.

Odjel rješava o pravnim lijekovima protiv prvostupanjskih i drugostupanjskih rješenja, izrađuje odgovore na tužbe na traženje upravnih sudova u prvom stupnju i odgovore na žalbe na traženje Visokog upravnog suda Republike Hrvatske, vezano za upravni spor iz nadležnosti ovog Odjela. Donosi rješenja sukladno uputama i pravnim shvaćanjima navedenim u presudama.

Odjel rješava o žalbama u drugostupanjskom postupku u postupku priznavanja prava na dodjelu besplatnih udžbenika, u postupku priznavanju prava na zdravstvenu zaštitu hrvatskih branitelja iz Domovinskog rata koja nisu utvrđena kao standard u osnovnome zdravstvenom osiguranju, u postupku priznavanja prava na jednokratnu novčanu pomoć, u postupku priznavanja prava na novčanu naknadu u iznosu obiteljske mirovine, kao i u postupku priznavanja prava na usluge osobe za pružanje njege i pomoći.

U obavljanju revizije, te postupanju po žalbi u drugostupanjskom upravnom postupku pribavljaju se nalazi i mišljenja liječničkog povjerenstva u drugom stupnju o nesposobnosti za privređivanje i utvrđivanju da li je potreban doplatak za pripomoć u kući, pa Odjel obrađuje i priprema predmete za drugostupanjska liječnička povjerenstva i koordinira rad tih povjerenstava s predsjednicima vijeća liječničkog povjerenstva i s liječnicima članovima vijeća.

Odjel pruža pravnu i stručnu pomoć liječničkim povjerenstvima, organizira pregled kod liječničkih povjerenstava povodom žalbe.

Odjel obavlja i druge poslove koji su mu stavljeni u nadležnost posebnim zakonom ili drugim propisima.

4.1.2. Služba za zaštitu žrtava i sudionika rata

Članak 29.

Služba za zaštitu žrtava i sudionika rata obavlja upravne i druge stručne poslove zaštite civilnih žrtava iz Domovinskog rata, mirnodopskih invalida rata, zaštite sudionika Drugog svjetskog rata; zaštite vojnih i civilnih invalida Drugog svjetskog rata, zaštite osoba stradalih u obavljanju obvezne vojne službe od 15. svibnja 1945. do 17. kolovoza 1990. godine i članova njihovih obitelji, te stradalih pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija; sustavno prati stanja u vezi s društvenim i socijalnim položajem i zaštitom žrtava i sudionika rata, izrađuje analitičke, koncepcijske i druge stručne podloge te predlaže mjere od značenja za njihovu zaštitu; pruža stručnu pomoć i osigurava provedbu; rješava u drugostupanjskom upravnom postupku, obnovi postupka, te reviziji prvostupanjskih rješenja iz područja zaštite sudionika Drugog svjetskog rata, civilnih i vojnih invalida toga rata, mirnodopskih vojnih invalida, te članova njihovih obitelji, iz područja zaštite civilnih invalida iz Domovinskog rata i članova njihovih obitelji; sudjeluje u realizaciji psihosocijalne pomoći za civilne žrtve iz Domovinskog rata i članove njihovih obitelji; surađuje s vladinim i nevladinim organizacijama u cilju pružanja pomoći i predlaganja mjera za unaprjeđenje skrbi o civilnih stradalnicima Domovinskog rata i članova njihovih obitelji; provodi neposredni upravni nadzor nad radom prvostupanjskih tijela državne uprave; vodi evidencije o radu drugostupanjskoga liječničkog povjerenstva za pregled osoba obuhvaćenih sustavom zaštite i izrađuje izvješća o radu; izdaje izvode iz te evidencije, obračun naknade za rad članova povjerenstva, te administrativne i tehničke usluge u vezi s radom povjerenstva; priprema prijedloge za imenovanja i razrješenja članova prvostupanjskih i drugostupanjskih liječničkih povjerenstva; sudjeluje u definiranju sadržajnih funkcija informacijskog sustava i podsustava pravne zaštite korisnika, korisničkih zahtjeva i programskih rješenja te njihova primjena; izrađuje stručna mišljenja u vezi s provedbom pravne zaštite korisnika; postupa po predstavkama i upitima građana, udruga i tijela državne uprave; sudjeluje u izradi strateškog plana Ministarstva, definira i predlaže strateške ciljeve, pokazatelje uspješnosti, nadzire provedbu postavljenih strateških ciljeva, izvješćuje o realizaciji postavljenih ciljeva i utvrđuje rizike; sudjeluje u izradi provedbenih propisa u vezi s utvrđivanjem mjesečnih svota osobne invalidnine i drugih novčanih primanja, zaprima i obrađuje zahtjeve za doznaku proračunskih sredstava; izrađuje naloge za isplatu i likvidaciju faktura; vodi evidenciju o izvršenim isplatama i o broju i strukturi korisnika; izrađuje financijska, statistička i druga izvješća; podnosi izvješća o učinjenom u kvantitativnom i kvalitativnom smislu; brine da je svaki rashod opravdan stvarnom potrebom i potvrđen prethodnom kontrolom.

Služba obavlja poslove izrade strateškog plana Ministarstva te obavlja sve druge poslove koji su joj stavljeni u nadležnost u svrhu strateškog planiranja. Služba sudjeluje u izradi Financijskog plana Ministarstva u području rada Sektora.

Služba obavlja i druge poslove koji su joj stavljeni u nadležnost posebnim zakonom ili drugim propisima.

4.1.3. Služba za normativnu djelatnost i praćenje
primjene propisa

Članak 30.

Služba za normativnu djelatnosti i praćenje primjene propisa obavlja upravne i druge stručne poslove u vezi s izradom Nacrta prijedloga zakona o pravima hrvatskih branitelja iz Domovinskog rata i članova njihovih obitelji, zakona o zaštiti vojnih i civilnih invalida rata i drugih zakona, te svih propisa koje Vlada Republike Hrvatske ili ministar donosi za izvršenje zakona: pravilnika, naredbi i naputaka. Izrađuje nacrte Odluka i Ugovora iz nadležnosti Ministarstva. Prati sve propise iz djelokruga drugih ministarstava, a u kojima su regulirana prava hrvatskih branitelja i članova njihovih obitelji, mirnodopskih vojnih invalida i članova njihovih obitelji, stradalih pirotehničara i članova njihovih obitelji, civilnih žrtava Domovinskog rata, sudionika Drugog svjetskog rata, vojnih i civilnih invalida Drugog svjetskog rata i osoba stradalih u obavljanju obvezne vojne službe od 15. svibnja 1945. do 17. kolovoza 1990. godine i članovima njihovih obitelji, te stradalih pri obavljanju vojnih i redarstvenih dužnosti u stranoj zemlji u okviru mirovnih snaga i mirovnih misija, te surađuje s drugim ministarstvima dajući mišljenje na nacrt prijedloga zakona.

Služba prati stanje u primjeni i provedbi Zakona o pravima hrvatskih branitelja iz Domovinskog rata i članova njihovih obitelji, Zakona o zaštiti vojnih i civilnih invalida rata i drugih propisa iz djelokruga Sektora te predlaže izmjene i dopune. Sudjeluje u izradi procjene učinaka propisa, kako donesenih propisa, tako procjenu donosi i uz tekst nacrta zakona. Daje mišljenje i upute radi jedinstvene primjene zakona i rješavanja poteškoća u primjeni zakona.

Služba izrađuje prijedlog programa za stručna savjetovanja u svezi primjene propisa iz djelokruga Sektora i provodi program savjetovanja i edukacije u svezi primjene propisa iz djelokruga Sektora. Organizira edukaciju i pruža stručnu pomoć prvostupanjskim tijelima u svezi primjene propisa iz djelokruga Sektora, izrađuje prijedlog programa za stručna savjetovanja i provodi program savjetovanja i edukacije u svezi primjene propisa iz djelokruga Sektora. Izrađuje prijedlog programa za stručna savjetovanja iz djelokruga Sektora te organizira i provodi stručna savjetovanja i radionice za djelatnike prvostupanjskih tijela, članove vijeća prvostupanjskih i drugostupanjskih liječničkih povjerenstava. Organizira tematske tribine o provedbi pojedinih odredaba novih zakonskih propisa koji su neophodni u radu djelatnika prvostupanjskih tijela koji rješavaju u pravnim stvarima iz ove oblasti.

Služba obavlja poslove izrade strateškog plana Ministarstva te obavlja sve druge poslove koji su joj stavljeni u nadležnost u svrhu strateškog planiranja. Služba sudjeluje u izradi Financijskog plana Ministarstva u području rada Sektora.

Služba obavlja i druge poslove koji su joj stavljeni u nadležnost posebnim zakonom ili drugim propisima.

4.1.4. Služba za suradnju s pravosudnim tijelima i nadzor

Članak 31.

Služba za suradnju s pravosudnim tijelima i nadzor obavlja upravne i druge stručne poslove u suradnji s pravosudnim tijelima Republike Hrvatske, a iz nadležnosti ovoga Ministarstva, te kao naknadnu kontrolu obavlja nadzor nad zakonitošću rada prvostupanjskih tijela u provođenju prvostupanjskog postupka priznavanja statusnih i materijalnih prava propisanih pozitivnim zakonskim propisima iz svoje nadležnosti. Vodi evidencije i izrađuje izvješća. Služba pruža pravnu i stručnu pomoć korisnicima prava, te vodi evidencije načina rješavanja upravnih predmeta i analitičku obradu podataka o načinu rješavanja upravnih predmeta.

Služba obavlja poslove izrade strateškog plana Ministarstva te obavlja sve druge poslove koji su joj stavljeni u nadležnost u svrhu strateškog planiranja. Služba sudjeluje u izradi Financijskog plana Ministarstva u području rada Sektora.

Služba obavlja i druge poslove koji su joj stavljeni u nadležnost posebnim zakonom ili drugim propisima.

Za obavljanje poslova Službe za suradnju s pravosudnim tijelima i nadzor ustrojavaju se:

4.1.4.1. Odjel za suradnju s pravosudnim tijelima;

4.1.4.2. Odjel za upravni nadzor i pravnu pomoć.

4.1.4.1. Odjel za suradnju s pravosudnim tijelima

Članak 32.

Odjel za suradnju s pravosudnim tijelima u Republici Hrvatskoj izrađuje očitovanja na zahtjev Državnog odvjetništva Republike Hrvatske i Pučkog pravobranitelja Republike Hrvatske vezano za predmete iz upravnog postupka. Surađuje s pravosudnim tijelima u Republici Hrvatskoj u građanskim parnicama u postupcima iz nadležnosti ovoga Ministarstva.

Odjel zastupa Ministarstvo u postupcima po tužbama protiv rješenja ovog Ministarstva, kada u tim postupcima po punomoći čelnika tijela to ne čini državno odvjetništvo. Izrađuje prijedlog zahtjeva Državnom odvjetništvu Republike Hrvatske za izvanredno preispitivanje zakonitosti pravomoćne sudske odluke upravnog suda ili Visokog upravnog suda.

Odjel vodi evidenciju o postupanju po tužbama u građanskim parnicama i izvješćuje o pokrenutim parnicama i presudama sudova čelnika Ministarstva. Izrađuje izvješća o visini protupravno primljenih iznosa za koje je u tijeku postupak povrata duga te ih dostavlja čelniku Ministarstva.

Odjel obavlja i druge poslove koji su mu stavljeni u nadležnost posebnim zakonom ili drugim propisima.

4.1.4.2. Odjel za upravni nadzor i pravnu pomoć

Članak 33.

Odjel za upravni nadzor i pravnu pomoć kao naknadnu kontrolu obavlja nadzor nad zakonitošću rada prvostupanjskih tijela u provođenju prvostupanjskog postupka priznavanja statusa i prava hrvatskih branitelja iz Domovinskog rata i članova njihovih obitelji, izrađuje nalaze i mišljenja o provedenom nadzoru i predlaže mjere za otklanjanje nezakonitosti i nepravilnosti u postupanju kod prvostupanjskih tijela. Prati postupanje prvostupanjskih tijela po tim nalazima i mišljenjima i predlaže pokretanje odgovornosti za neizvršavanje naloženih mjera. Izrađuje izvješća o svim provedenim nadzorima tijekom godine te ih dostavlja čelniku Ministarstva.

Odjel izrađuje prijedlog programa za stručna savjetovanja u vezi primjene propisa iz djelokruga Sektora te izrađuje smjernice za usklađivanje rada prvostupanjskih i drugostupanjskog liječničkog povjerenstva.

Odjel pruža pravnu i stručnu pomoć u ostvarivanju statusa stradalnika iz Domovinskoga rata, te postupa po podnescima, zahtjevima i pritužbama koji se odnose na pitanja ostvarivanja statusnih prava. Vodi evidenciju o zaprimljenim predstavkama koje ukazuju na nezakonito stjecanje statusa i prava i postupanju po istim. Pruža pravnu i stručnu pomoć korisnicima obiteljske invalidnine, korisnicima novčane naknade u visini obiteljske invalidnine, hrvatskim ratnim vojnim invalidima iz Domovinskoga rata, razvojačenim hrvatskim braniteljima u ostvarivanju njihovih prava propisanim zakonom i drugim propisima.

Odjel prikuplja podatke o priznatim statusima i pravima hrvatskih branitelja iz Domovinskog rata i članova njihovih obitelji, sistematizira prikupljene podatke i vodi pregledne evidencije. Analizira prikupljene podatke, izrađuje izvješća o priznatim pravima i predlaže mjere za poboljšanje stanja u invalidskoj zaštiti hrvatskih branitelja iz Domovinskog rata i članova njihovih obitelji te ekonomično korištenje sredstava iz državnog proračuna Republike Hrvatske.

Odjel vodi sljedeće evidencije:

1. Evidencija o načinu i broju riješenih upravnih stvari drugog stupnja,

2. Evidencija o pravomoćno utvrđenim uzrocima smrti hrvatskih branitelja iz Domovinskog rata u svezi sudjelovanja u obrani suvereniteta Republike Hrvatske,

3. Evidencija o načinu vještačenja predmetima na prvostupanjskim i drugostupanjskom liječničkom povjerenstvu,

4. Evidencija o zaprimljenim predstavkama koja ukazuju na nezakonito stjecanje statusa i prava i postupanju po istim,

5. Evidencija o sporovima pred redovnim sudovima pripadnika Hrvatskoga vijeća obrane (HVO) radi isplate invalidskih prava i o stanju predmeta spora i visini tužbenih zahtjeva,

6. Evidencija o sporovima pred redovnim sudovima za naknadu štete sukladno članku 144. Zakona o pravima hrvatskih branitelja iz Domovinskog rata i članova njihovih obitelji, stanju predmeta spora i visini tužbenih zahtjeva,

7. Evidencija novinarskih upita i odgovora na iste.

Evidencija o priznatim pravima pripadnika Hrvatskog vijeća obrane i članova njihovih obitelji se vodi radi provođenja mjera za usklađivanje sa Zakonom o pravima hrvatskih branitelja iz Domovinskog rata i članova njihovih obitelji i Ugovorom između Republike Hrvatske i Bosne i Hercegovine o suradnji na području prava stradalnika rata u Bosni i Hercegovini koji su bili pripadnici Hrvatskog vijeća obrane i članova njihovih obitelji. Odjel surađuje s Hrvatskim zavodom za mirovinsko osiguranje u vezi ostvarivanja mirovinskih prava pripadnika Hrvatskog vijeća obrane i članova njihovih obitelji prema navedenom međudržavnom Ugovoru. Prati rad Povjerenstva za reviziju ocjena invalidnosti u postupku priznavanja mirovinskih prava pripadnika Hrvatskog vijeća obrane i članova njihovih obitelji.

Odjel sistematizira i analizira prikupljene podatke iz navedenih evidencija i izrađuje tromjesečna, polugodišnja i godišnja izvješća, te će sukladno potrebama Sektora voditi i druge evidencije.

Odjel obavlja i druge poslove koji su mu stavljeni u nadležnost posebnim zakonom ili drugim propisima.

4.2. Sektor za stambeno zbrinjavanje

Članak 34.

Sektor za stambeno zbrinjavanje obavlja upravne i druge stručne poslove vezano za problematiku stambenog zbrinjavanja članova obitelji poginuloga, umrloga, zatočenoga ili nestaloga hrvatskoga branitelja i HRVI iz Domovinskoga rata, zaprima u postupak njihove zahtjeve za dodjelu stana i kredita, donosi u upravnom postupku konačna rješenja o pravu na dodjelu stana i stambenog kredita; surađuje s drugim ministarstvima te jedinicama lokalne i područne samouprave poradi učinkovite provedbe i ostvarivanja prava na stambeno zbrinjavanje; izrađuje nacrt i donosi prijedlog jedinstvene Liste reda prvenstva osoba koje ostvaruju pravo na stambeno zbrinjavanje te Liste reda prvenstva prema županijama, oglašava i objavljuje Liste reda prvenstva prema jedinicama područne samouprave i jedinicama lokalne samouprave; pruža stručnu i pravnu pomoć pri ostvarivanju prava korisnika na ustupanje građevinskog zemljišta, komunalno uređenje i opremanje građevinskog zemljišta te ostvarivanju prava na ustupanje priključaka na komunalnu infrastrukturu; pruža stručnu i pravnu pomoć pri realizaciji stambenih kredita, obavještava korisnike o uvjetima kreditne sposobnosti, procjenjuje nekretnine radi zasnivanja založnog prava te prati namjensko korištenje dodijeljenih stambenih kredita; ustrojava i organizira rad Stručne komisije i Stambene komisije te predlaže pravilnike o njihovom radu; rješava podneske, zahtjeve i pritužbe koji se odnose na pitanje ostvarivanja prava na stambeno zbrinjavanje; u suradnji s jedinicom lokalne samouprave brine se o osiguranju građevinskog zemljišta za izgradnju više stambenih jedinica za potrebe stambenog zbrinjavanja većeg broja korisnika prava; vodi evidenciju o podnesenim zahtjevima, dodijeljenim stanovima i stambenim kreditima te o imovini koja je dana na upravljanje Ministarstvu radi stambenog zbrinjavanja; organizira upravljanje stambenim zgradama i stanovima preuzetim od drugih tijela državne uprave, izdaje različite potvrde na temelju službenih evidencija; obavlja savjetodavnu i pravnu pomoć vezano za ostvarivanje svih prava koja se odnose na stambeno zbrinjavanje, a osobito glede ishođenja odgovarajuće dokumentacije; predlaže kupnju stanova na slobodnom tržištu te vrši prodaju istih putem stambenih kredita; pruža savjetodavnu i pravnu pomoć korisnicima prava kod kupnje stanova ili kuća u vlastitoj organizaciji. Sektor za stambeno zbrinjavanje u suradnji s jedinicama lokalne samouprave osigurava lokacije za organiziranu izgradnju stambenih jedinica namijenjenih stambenom zbrinjavanju stradalnika iz Domovinskog rata, u suradnji s Ministarstvom obrane osigurava lokacije za organiziranu izgradnju na građevinskim zemljištima u sklopu napuštenih vojarni kojima upravlja Ministarstvo obrane, ukoliko jedinice lokalne samouprave ne osiguraju potrebne lokacije za organiziranu stambenu izgradnju, dostavlja Ministarstvu graditeljstva točan broj i strukturu stanova za organiziranu stambenu izgradnju.

Sektor sudjeluje u izradi Strateškog plana Ministarstva definiranjem ciljeva, načina ostvarivanja i pokazatelja uspješnosti, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima, utvrđuje rizike uzimajući u obzir definirane ciljeve, procjenjuje učinak i vjerojatnost rizika, postupa po rizicima, prati ih i izvješćuje o njima voditelja za FMC u Ministarstvu. Analizira postojeće stanje u području stambenog zbrinjavanja kako bi programi utvrđeni državnim proračunom Republike Hrvatske odražavali utvrđene posebne ciljeve iz Strateškog plana, a načini ostvarivanja proračunske aktivnosti te kako bi se postigla međusobna povezanost strateškog i proračunskog planiranja. Odgovoran je za ispunjavanje postavljenih ciljeva, za pravovremeno i točno informiranje o postignutim rezultatima, procjenu učinka i vjerojatnosti rizika, praćenje rizika i pravovremeno i točno izvješćivanje o njima.

Sektor sudjeluje u izradi Financijskog plana Ministarstva u vezi s realizacijom posebnog cilja (Skrb za hrvatske branitelje iz Domovinskog rata i članove njihovih obitelji) utvrđenog Strateškim planom Ministarstva. Prati provedbu Financijskog plana Ministarstva za područje stambenog zbrinjavanja i predlaže Upravi za proračun i financije mjesečnu dinamiku potrebnih sredstava te je odgovoran da planirana sredstva budu dostatna za isplatu prava utvrđenih konačnim rješenjem.

Sektor obavlja i druge poslove koji su mu stavljeni u nadležnost posebnim zakonom ili drugim propisima.

Za obavljanje poslova iz djelokruga Sektora za stambeno zbrinjavanje ustrojavaju se:

4.2.1. Služba za dodjelu stanova i gospodarenje;

4.2.2. Služba za dodjelu stambenih kredita.

4.2.1. Služba za dodjelu stanova i gospodarenje

Članak 35.

Služba za dodjelu stanova i gospodarenje zaprima zahtjeve za stambeno zbrinjavanje, prikuplja potrebnu dokumentaciju, ažurira spise predmeta, zaprima i rješava prigovore, podneske, izdaje različite potvrde i obavijesti, donosi konačna rješenja o pravu korisnika na odgovarajući vid stambenog zbrinjavanja – pravo na dodjelu stana, pravo na dodjelu stambenog kredita za kupnju korištenog stana ili kuće u vlasništvu Republike Hrvatske. Pruža stručnu pomoć u postupcima ostvarivanja prava na građevinsko zemljište, ishođenja građevinske dozvole, prava na komunalne priključke te rješava sve podneske, zahtjeve i pritužbe koji se odnose na pitanja ostvarivanja navedenih prava.

Služba sudjeluje u izradi Strateškog plana Ministarstva, osobito u utvrđivanju načina ostvarivanja posebnih ciljeva. Sustavno prati i mjeri razine ispunjavanja utvrđenih posebnih ciljeva te prati pokazatelje uspješnosti. Sudjeluje u procesu upravljanja rizicima u vezi ostvarivanja prava na stambeno zbrinjavanje stradalnika iz Domovinskog rata i članova njihovih obitelji. Prikuplja podatke o utvrđenim rizicima, evidentira ih u Registar rizika i ažurira Registar rizika. Procjenjuje učinak i vjerojatnost rizika, postupa po rizicima, prati ih i izvješćuje o njima načelnika Sektora. Služba je odgovorna za ažurno vođenje Registra rizika u Sektoru te za pravovremeno i točno informiranje načelnika Sektora o postupanjima po rizicima i novim ili izmijenjenim rizicima. Prati pokazatelje učinka i pokazatelje rezultata posebnog cilja iz Strateškog plana i izvješćuje o promjenama načelnika Sektora.

Služba obavlja i druge poslove koji su joj stavljeni u nadležnost posebnim zakonom ili drugim propisima.

4.2.2. Služba za dodjelu stambenih kredita

Članak 36.

Služba za dodjelu stambenih kredita zaprima zahtjeve za stambeno zbrinjavanje, prikuplja potrebnu dokumentaciju, ažurira spise predmeta, izrađuje Liste reda prvenstva, zaprima i rješava prigovore, podneske, izdaje različite potvrde i obavijesti, donosi konačna rješenja o pravu korisnika na odgovarajući vid stambenog zbrinjavanja – pravo na dodjelu stana, pravo na dodjelu stambenog kredita za poboljšanje uvjeta stanovanja, pravo na dodjelu stambenog kredita za kupnju stana ili kuće, pravo na dodjelu stambenog kredita za izgradnju kuće, pravo na dodjelu stambenog kredita za razliku površina, pravo na dodjelu stambenog kredita za dovršenje stana ili kuće.

Služba sudjeluje u izradi Strateškog plana Ministarstva, osobito u utvrđivanju načina ostvarivanja posebnih ciljeva. Sustavno prati i mjeri razine ispunjavanja utvrđenih posebnih ciljeva te prati pokazatelje uspješnosti. Sudjeluje u procesu upravljanja rizicima u vezi ostvarivanja prava na stambeno zbrinjavanje stradalnika iz Domovinskog rata i članova njihovih obitelji. Prikuplja podatke o utvrđenim rizicima, evidentira ih u Registar rizika i ažurira Registar rizika. Procjenjuje učinak i vjerojatnost rizika, postupa po rizicima, prati ih i izvješćuje o njima načelnika Sektora. Služba je odgovorna za ažurno vođenje Registra rizika u Sektoru te za pravovremeno i točno informiranje načelnika Sektora o postupanjima po rizicima i novim ili izmijenjenim rizicima. Prati pokazatelje učinka i pokazatelje rezultata posebnog cilja iz Strateškog plana i izvješćuje o promjenama načelnika Sektora.

Služba vodi evidenciju i izrađuje izvješća o namjenskom utrošku sredstava dodijeljenih putem stambenih kredita kao naknadnu kontrolu.

Služba sudjeluje u izradi Financijskog plana Ministarstva u vezi s realizacijom posebnog cilja (Skrb za hrvatske branitelje iz Domovinskog rata i članove njihovih obitelji) utvrđenog Strateškim planom Ministarstva. Prati provedbu aktivnosti iz Financijskog plana Ministarstva iz nadležnosti Službe, kao i alokaciju sredstava za provođenje programa stambenog zbrinjavanja stradalnika iz Domovinskog rata i članova njihovih obitelji na način da sredstva omogućuju provedbu aktivnosti planiranih Godišnjim planom. Predlaže Službi za proračun i financije mjesečnu dinamiku potrebnih sredstava za provođenje programa stambenog zbrinjavanja.

Služba obavlja i druge poslove koji su joj stavljeni u nadležnost posebnim zakonom ili drugim propisima.

5. UPRAVA ZA ZATOČENE I NESTALE

Članak 37.

Uprava za zatočene i nestale obavlja stručne poslove koji se odnose na traženje nestalih osoba i posmrtnih ostataka tijekom Domovinskog rata, te ekshumaciju, identifikaciju i sahranu osoba čiji su posmrtni ostaci pronađeni u masovnim, pojedinačnim i zajedničkim grobnicama nastalim u razdoblju Domovinskoga rata u Republici Hrvatskoj.

Uprava osobito obavlja sljedeće poslove: prikuplja i obrađuje podatke te vodi cjelovite evidencije o osobama koje su bile zatočene u neprijateljskim logorima tijekom Domovinskoga rata, svim nestalim osobama u Domovinskom ratu, kao i o ekshumiranim, identificiranim i neidentificiranim posmrtnim ostacima iz masovnih, pojedinačnih i zajedničkih grobnica, te izdaje uvjerenja o činjenicama o kojima vodi službene evidencije.

Uprava priprema i organizira razgovore o nestalim osobama s nadležnim tijelima drugih država, te s istima surađuje u procesu traženja nestalih osoba, ekshumacijama i identifikacijama posmrtnih ostataka, te isporuci/preuzimanju posmrtnih ostataka nestalih i smrtno stradalih osoba u svezi s oružanim sukobima pokopanih na teritoriju drugih država. Uprava prikuplja i obrađuje podatke o nestalim osobama i posmrtnim ostacima, prikuplja, objedinjuje i obrađuje saznanja o mjestima masovnih i pojedinačnih grobnica; organizira i koordinira ekshumacijama posmrtnih ostataka iz masovnih, pojedinačnih i zajedničkih grobnica na teritoriju Republike Hrvatske; prikuplja i obrađuje podatke o ekshumiranim žrtvama i preuzetim posmrtnim ostacima u cilju njihove identifikacije te organizira i koordinira identifikacijama ekshumiranih i preuzetih posmrtnih ostataka. Uprava obavlja i određene poslove u svezi pogrebne skrbi za identificirane hrvatske branitelje i civilne žrtve iz Domovinskog rata, i to poslove organizacije prijevoza posmrtnih ostataka svih identificiranih žrtava do mjesta pokopa, odnosno do graničnoga prijelaza ako je pokop organiziran na području druge države, te poslove naručivanja pogrebne opreme za sve identificirane žrtve (hrvatske branitelje i civile). Uprava prikuplja i objedinjuje dokumentaciju o svim provedenim ekshumacijama i identifikacijama posmrtnih ostataka; priprema podatke i dokumentaciju iz svog djelokruga rada za potrebe drugih ministarstava i nadležnih tijela.

U svome radu, Uprava osobito surađuje s Ministarstvom vanjskih i europskih poslova, Ministarstvom obrane, Ministarstvom unutarnjih poslova, Ministarstvom pravosuđa, Ministarstvom zdravlja, Državnim odvjetništvom Republike Hrvatske i županijskim državnim odvjetništvima, županijskim sudovima, te Hrvatskim Crvenim križem. Za obavljanje poslova iz djelokruga Uprave, pri Upravi se mogu osnivati međuresorne radne skupine.

Uprava surađuje s udrugama građana koje okupljaju obitelji zatočenih i nestalih osoba.

Uprava u okviru svoga djelokruga rada surađuje s međunarodnim organizacijama:

– Međunarodnim odborom Crvenoga križa (ICRC)

– Međunarodnom komisijom za nestale osobe (ICMP)

– Organizacijom za europsku sigurnost i suradnju (OSCE)

– Komisijom Ujedinjenih naroda za ljudska prava

– Međunarodnim kaznenim sudom za bivšu Jugoslaviju (ICTY) te

– drugim međunarodnim i humanitarnim organizacijama koje se bave pitanjem zatočenih i nestalih osoba.

Uprava obavlja stručne i administrativne poslove za Povjerenstvo Vlade Republike Hrvatske za zatočene i nestale.

Uprava sudjeluje u izradi Strateškog plana Ministarstva definiranjem ciljeva, načina ostvarivanja i pokazatelja uspješnosti, prati ispunjavanje postavljenih ciljeva te osigurava informacije za redovito polugodišnje i godišnje izvještavanje o postignutim rezultatima. Uzimajući u obzir definirane ciljeve, Uprava utvrđuje rizike, procjenjuje njihov učinak i vjerojatnost, postupa po rizicima, prati ih i izvješćuje o njima voditelja za FMC u Ministarstvu. Uprava analizira postojeće stanje u području traženja nestalih osoba kako bi programi utvrđeni državnim proračunom Republike Hrvatske odražavali utvrđene posebne ciljeve iz Strateškog plana te kako bi se postigla međusobna povezanost strateškog i proračunskog planiranja. Uprava je odgovorna za ispunjavanje postavljenih ciljeva te za pravovremeno i točno informiranje o postignutim rezultatima.

Uprava sudjeluje u izradi Financijskog plana Ministarstva u vezi s realizacijom posebnog cilja »Rješavanje sudbine osoba nestalih u Domovinskom ratu« utvrđenog Strateškim planom Ministarstva. Prati provedbu Financijskog plana Ministarstva u području traženja nestalih osoba, predlaže Tajništvu Ministarstva mjesečnu dinamiku potrebnih sredstava te je odgovorna za dostatnost planiranih sredstava.

Uprava pruža stručnu i tehničku pomoć tijelima nadležnim za zaštitu i spašavanje u traženju osoba nestalih u katastrofama i većim nesrećama.

Uprava obavlja i druge poslove koji su joj stavljeni u nadležnost posebnim zakonom ili drugim propisima.

6. SAMOSTALNI ODJEL ZA UNUTARNJU REVIZIJU

Članak 38.

Samostalni odjel za unutarnju reviziju neovisno i objektivno utvrđuje ostvarivanje cjelovitih zadaća i funkcija Ministarstva; upozorava na nepravilnosti i neusklađenosti sa zakonskim i drugim propisima kojima je utvrđeno poslovanje i predlaže mjere za njihovo otklanjanje i mjere za unapređivanje poslovanja.

Samostalni odjel pruža objektivna jamstva i savjetodavnog je karaktera u cilju poboljšanja poslovanja; potiče i predlaže uvođenje sistematskog, discipliniranog pristupa radu kojim se unapređuje djelotvornost procesa vezanih uz upravljanje rizicima, kontrolu i odgovorno upravljanje; neovisno na temelju strateškog i godišnjeg plana unutarnje revizije obavlja unutarnju reviziju u Ministarstvu; procjenjuje i unaprjeđuje učinkovitost upravljanja rizicima i sustav financijske odgovornosti; obavlja reviziju rada kako bi se osiguralo poštivanje zakona i drugih propisa koji se odnose na djelokrug rada Ministarstva; izrađuje izvješća s preporukama za poboljšanje poslovanja; provodi reviziju nad utrošcima proračunskih sredstava radi sprječavanja eventualnih zlouporaba, izvještavanja i upozoravanja ministra na uočene nepravilnosti; surađuje sa Središnjom harmonizacijskom jedinicom i s Državnim uredom za reviziju.

IV. UPRAVLJANJE UNUTARNJIM USTROJSTVENIM JEDINICAMA MINISTARSTVA

Članak 39.

Ministar predstavlja Ministarstvo i upravlja njegovim radom.

U slučaju njegove odsutnosti ili spriječenosti, ministra zamjenjuje zamjenik ministra.

Radom Glavnog tajništva Ministarstva upravlja glavni tajnik Ministarstva.

Radom upravnih organizacija u sastavu Ministarstva upravljaju pomoćnici ministra.

Članak 40.

Radom Kabineta ministra upravlja tajnik Kabineta.

Radom sektora upravljaju načelnici sektora.

Radom službi upravljaju voditelji službi.

Radom odjela upravljaju voditelji odjela.

Radom samostalnog odjela upravlja voditelj samostalnog odjela.

Članak 41.

Zamjenik ministra odgovoran je za svoj rad ministru i Vladi Republike Hrvatske.

Pomoćnici ministra za svoj rad odgovorni su ministru i Vladi Republike Hrvatske.

Glavni tajnik Ministarstva za svoj rad odgovoran je ministru i Vladi Republike Hrvatske.

Načelnici sektora u sastavu upravnih organizacija odgovorni su za svoj rad pomoćniku ministra, zamjeniku ministra i ministru.

Načelnici sektora u sastavu Glavnog tajništva odgovorni su za svoj rad glavnom tajniku Ministarstva, zamjeniku ministra i ministru.

Voditelji službi u sastavu upravnih organizacija odgovorni su za svoj rad načelniku sektora, pomoćniku ministra, zamjeniku ministra i ministru.

Voditelji službi u sastavu Glavnog tajništva odgovorni su za svoj rad načelniku sektora, glavnom tajniku Ministarstva, zamjeniku ministra i ministru.

Voditelj Službe, ustrojene izvan sektora u sastavu Glavnog tajništva, odgovoran je za svoj rad glavnom tajniku Ministarstva, zamjeniku ministra i ministru.

Voditelji odjela u sastavu upravnih organizacija odgovorni su za svoj rad voditelju službe, načelniku sektora, pomoćniku ministra, zamjeniku ministra i ministru.

Voditelj Samostalnog odjela za unutarnju reviziju za svoj rad odgovoran je ministru.

Tajnik Kabineta ministra za svoj rad odgovoran je ministru.

Članak 42.

Kao stručno i savjetodavno tijelo, ministar osniva stručni kolegij.

Sastav i način rada stručnog kolegija utvrdit će ministar Pravilnikom o unutarnjem redu Ministarstva.

Članak 43.

Za raspravljanje o pojedinim pitanjima iz djelokruga Ministarstva, a osobito za utvrđivanje nacrta propisa, davanja mišljenja i prijedloga u osobito značajnim stvarima, ministar može osnovati stručne savjete, povjerenstva i radne skupine.

Odlukom o osnivanju stručnog savjeta, povjerenstva, odnosno radne skupine utvrdit će se njegov sastav, djelokrug i način rada.

Članak 44.

Ministar može osnovati Savjet branitelja kao savjetodavno tijelo.

Članovi Savjeta branitelja svojim iskustvom i znanjem pomažu ministru i njegovim suradnicima u promicanju vrijednosti i zaštiti digniteta Domovinskoga rata, u provođenju i unaprjeđivanju javne politike prema hrvatskim braniteljima iz Domovinskog rata i članovima njihovih obitelji, kao i o svim drugim aktualnim pitanjima vezanim uz djelokrug i nadležnost Ministarstva. Za članove Savjeta imenovat će se istaknuti i u javnosti prepoznati hrvatski branitelji te predstavnici ratnih stradalnika iz Domovinskoga rata.

Odlukom o osnivanju Savjeta branitelja utvrdit će se njegov sastav, djelokrug i način rada.

V. RADNO VRIJEME MINISTARSTVA

Članak 45.

Radno vrijeme Ministarstva uredit će se Pravilnikom o unutarnjem redu Ministarstva.

Pravilnikom o unutarnjem redu Ministarstva pobliže će se urediti i vrijeme uredovnih dana za rad sa strankama.

VI. SLUŽBENICI I NAMJEŠTENICI MINISTARSTVA

Članak 46.

Poslove u Ministarstvu obavljaju državni službenici i namještenici.

Poslove i zadaće iz djelokruga Ministarstva, ovisno o vrsti, složenosti, stručnoj spremi i drugim uvjetima, obavljaju službenici raspoređeni na radna mjesta službenika.

Namještenici raspoređeni na radna mjesta namještenika rade na pomoćno-tehničkim poslovima i ostalim poslovima čije je obavljanje potrebno radi pravodobnog i kvalitetnog obavljanja poslova iz djelokruga Ministarstva.

Okvirni broj državnih službenika i namještenika potrebnih za obavljanje poslova Ministarstva prikazan je, za svaku pojedinu ustrojstvenu jedinicu, u tablici koja je sastavni dio ove Uredbe.

VII. SURADNJA S DRUGIM MINISTARSTVIMA I TIJELIMA DRŽAVNE UPRAVE

Članak 47.

Ministarstvo surađuje s drugim ministarstvima i tijelima državne uprave i pravnim osobama koje imaju javne ovlasti u vezi s ostvarivanjem stručnih i upravnih poslova iz djelokruga Ministarstva.

Ministarstvo potiče i promiče rad udruga koje se bave pitanjima iz njegovog djelokruga.

Ministarstvo surađuje i sa stručnim, znanstvenim i drugim ustanovama i institucijama radi rješavanja pojedinih stručnih i upravnih pitanja iz djelokruga Ministarstva.

VIII. PRIJELAZNE I ZAVRŠNE ODREDBE

Članak 48.

Pravilnikom o unutarnjem redu Ministarstva utvrdit će se broj potrebnih državnih službenika i namještenika s naznakom njihovih temeljnih poslova i zadaća, stručnih uvjeta potrebnih za njihovo obavljanje, njihove ovlasti i odgovornosti, te druga pitanja važna za rad Ministarstva koja nisu uređena ovom Uredbom.

Ministar će, u roku od 30 dana od dana stupanja na snagu ove Uredbe, donijeti Pravilnik o unutarnjem redu Ministarstva, uz prethodnu suglasnost središnjeg tijela državne uprave nadležnog za službeničke odnose.

Članak 49.

Danom stupanja na snagu ove Uredbe prestaje važiti Uredba o unutarnjem ustrojstvu Ministarstva obitelji, branitelja i međugeneracijske solidarnosti (»Narodne novine«, br. 67/2006 i 21/2008), u dijelu koji se odnosi na područje branitelja.

Članak 50.

Ova Uredba stupa na snagu danom objave u »Narodnim novinama«.

Klasa: 023-03/12-01/18
Urbroj: 5030106-12-1
Zagreb, 23. veljače 2012.

Predsjednik
Zoran Milanović, v. r.

OKVIRNI BROJ DRŽAVNIH SLUŽBENIKA I NAMJEŠTENIKA U MINISTARSTVU BRANITELJA

|  |  |  |
| --- | --- | --- |
| Redni broj | Naziv unutarnje ustrojstvene jedinice | Broj službenika i namještenika |
| 1. | KABINET MINISTRA | 12 |
| Kabinet ministra – ukupno | | 12 |
| 2. | GLAVNO TAJNIŠTVO | 1 |
| 2.1. | Sektor za opće pravne poslove, ljudske potencijale te organizacijske i europske poslove | 1 |
| 2.1.1. | Služba za opće pravne, organizacijske i europske poslove | 11 |
| 2.1.2. | Služba za ljudske potencijale | 11 |
| 2.2. | Sektor za proračun, financije, isplatu trajnih prava, informatizaciju i javnu nabavu | 1 |
| 2.2.1. | Služba za proračun i financije | 11 |
| 2.2.2. | Služba za isplate trajnih prava i informatizaciju | 11 |
| 2.2.3. | Služba za javnu nabavu i praćenje ugovornih obveza | 11 |
| 2.3. | Služba za sigurnosne poslove, zaštitu na radu i opće poslove | 11 |
| Glavno tajništvo – ukupno | | 69 |
| 3. | UPRAVA ZA HRVATSKE BRANITELJE IZ DOMOVINSKOG RATA I ČLANOVE NJIHOVIH OBITELJI |  |
|  | – neposredno u Upravi, izvan sastava nižih ustrojstvenih jedinica | 1 |
| 3.1. | Sektor za skrb o hrvatskim braniteljima iz Domovinskog rata i članovima njihovih obitelji | 1 |
| 3.1.1. | Služba za skrb o stradalnicima iz Domovinskog rata | 12 |
| 3.1.2. | Služba za hrvatske branitelje iz Domovinskog rata | 1 |
| 3.1.2.1. | Odjel za stručno osposobljavanje i zapošljavanje hrvatskih branitelja | 6 |
| 3.1.2.2. | Odjel za kontrolu i analizu namjenskog utroška sredstava | 5 |
| 3.1.2.3. | Odjel za promicanje vrijednosti Domovinskog rata | 5 |
| 3.2. | Sektor za savjetodavnu, zdravstvenu i psihosocijalnu pomoć | 1 |
| 3.2.1. | Služba za savjetodavnu pomoć | 1 |
|  | – neposredno u Službi, izvan sastava područnih jedinica | 3 |
|  | Područna jedinica Zagreb | 1 |
|  | Područna jedinica Krapina | 1 |
|  | Područna jedinica Sisak | 1 |
|  | Područna jedinica Karlovac | 1 |
|  | Područna jedinica Varaždin | 1 |
|  | Područna jedinica Koprivnica | 1 |
|  | Područna jedinica Bjelovar | 1 |
|  | Područna jedinica Rijeka | 1 |
|  | Područna jedinica Gospić | 1 |
|  | Područna jedinica Virovitica | 1 |
|  | Područna jedinica Požega | 1 |
|  | Područna jedinica Slavonski Brod | 1 |
|  | Područna jedinica Zadar | 1 |
|  | Područna jedinica Osijek | 1 |
|  | Područna jedinica Šibenik | 1 |
|  | Područna jedinica Vukovar | 1 |
|  | Područna jedinica Split | 1 |
|  | Područna jedinica Pula | 1 |
|  | Područna jedinica Dubrovnik | 1 |
|  | Područna jedinica Čakovec | 1 |
|  | Područna jedinica Grad Zagreb | 1 |
| 3.2.2. | Služba za psihosocijalnu pomoć i zdravstvenu skrb hrvatskih branitelja i članova njihovih obitelji | 12 |
| Uprava za hrvatske branitelje iz Domovinskog rata i članove njihovih obitelji – ukupno | | 69 |
| 4. | UPRAVA ZA PRAVNE I STAMBENE POSLOVE |  |
| 4.1. | Sektor za upravno-pravne poslove | 1 |
| 4.1.1. | Služba za statusna i pravna pitanja hrvatskih branitelja iz Domovinskog rata i članova njihovih obitelji | 1 |
| 4.1.1.1. | Odjel za ostvarivanja statusa i prava | 8 |
| 4.1.1.2. | Odjel za priznavanje materijalnih prava korisnika | 5 |
| 4.1.2. | Služba za zaštitu žrtava i sudionika rata | 13 |
| 4.1.3. | Služba za normativnu djelatnost i praćenje primjene propisa | 13 |
| 4.1.4. | Služba za suradnju s pravosudnim tijelima i nadzor | 1 |
| 4.1.4.1. | Odjel za suradnju s pravosudnim tijelima | 5 |
| 4.1.4.2. | Odjel za upravni nadzor i pravnu pomoć | 6 |
| 4.2. | Sektor za stambeno zbrinjavanje | 1 |
| 4.2.1. | Služba za dodjelu stanova i gospodarenje | 13 |
| 4.2.2. | Služba za dodjelu stambenih kredita | 12 |
| Uprava za pravne i stambene poslove – ukupno | | 79 |
| 5. | UPRAVA ZA ZATOČENE I NESTALE | 11 |
| Uprava za zatočene i nestale – ukupno | | 11 |
| 6. | SAMOSTALNI ODJEL ZA UNUTARNJU REVIZIJU | 3 |
| Samostalni odjel za unutarnju reviziju – ukupno | | 3 |
| MINISTARSTVO BRANITELJA – UKUPNO | | 243 |

Uredba, NN 28/2012-673